text:
Natanayeli aramubaza ati ‘’Mbese i Nazareti hari icyiza cyahaturuka?’’ Filipo aramusubiza ati ‘’Ngwino urebe. Yohana 1:46
Nazareti wari umudugudu umwe w’i Galilaya. Utiriwe ujya no muri byinshi ugakurikiza ijambo ryanditse haruguru, n’ukuntu Natanayeli atahise yemera ko hari icyiza cyahaturuka, bigaragara ko hari mu cyaro kitari icyo kwifuzwa.
Natanayeli kimwe n’abandi benshi b’icyo gihe ntibyaboroheye kwiyumvisha ukuntu ahantu nk’aho haturuka icyazanira abantu agakiza.
Yibajije ikibazo cyumvikanisha neza ukuntu afata Nazareti. Ibi biri no mu byatumye abenshi badahita bizera Yesu kubera uko bari bamutegereje atri ko yaje.
Mu by’ukuri byumvikana ko nta cyizere ahafitiye nk’ahantu habasha kugira umumaro. Ariko ni hariya hasuzuguritse Imana yari yarateguye ko hazaturuka umuntu uzahindura amateka y’isi yose, kuko Imana ntitungurwa.
Nubwo abantu batabitekerezaga cyangwa ngo babyiyumvishe ariko Imana yabyiteguriye kera, ibona ko bikwiye ko aho hantu havukira umwana wayo, uzabera abatuye isi yose irembo ryagutse ryo kuboneramo agakiza.
Kandi hagaturuka uzabasha guhuza Imana n’abantu, kuko abatambyi n’ibitambo byari byaragerageje ariko ntibyabasha kugeza abantu ku mutima w’Imana. Ibi kandi nanone bikunda kubaho no mu buzima bwacu bwa buri munsi.
NK’uko umuryango wa Yesu utari uw’ibikomerezwa kuburyo nta muntu wahakekera icyiza, niko hari ubwo n’umuntu akwitegereza agahita afata umwanzuro ko ntacyo uzimarira, nta cyiza cyaguturukaho, utaba uwo kwifuzwa, mbese agashyira imbago ku buzima bwawe, ariko burya Imana yabasha kugukoresha igahindura amateka y’isi kuko irabishoboye.
Ubuzima bwa Yesu, aho yavukiye, aho yakuriye, uko yabayeho si ibintu byo kwifuzwa, ariko ntibyamujije kuba inkomoko y’ibyiza by’abizera bose. Aho umuntu yavukiye si ho hasobanura icyo azaba cyo. Ahubwo umuntu aba icyo Imana ivuga ko azaba cyo.
Ubu niwe baheraho babara ibihe (Mbere ya Yesu cyangwa nyuma ya Yesu), Imana idashingiye ku nkomoko yawe, imiryango, aho wize, n’ibindi byinshi bituma abantu bagukatariza icyizere ejo hawe hazaza, Imana yo ishobora kubyaza umusaruro uko umeze nawe ukaba uwo kwifuzwa.
Imana ishobora gufata ikintu kidahari ikakirema. Ntiwisuzugure cyangwa ngo wicireho iteka, ahubwo wizere Imana ukomerere muri yo.
Naho abantu baba babone nta cyiza cyaguturukaho umenye ko uri uw’igiciro mu maso y’Imana itarobanura abantu ku butoni, ahubwo mu mahanga yose umuntu uyubaha agakora ibyo gukiranuka iramwemera.


c: text/html

text:
Uko izungura rikorwa
Izungura ry’uwapfuye rishobora gukorwa nta rage cyangwa ku buryo bw’irage ku bintu byose cyangwa bimwe muri byo. Umutungo uwapfuye atatanze mu buryo bw’irage ugabanywa hakurikijwe itegeko ku bijyanye n’izungura rikozwe nta rage.
Igisobanuro cy’irage
Irage ni igikorwa mbonezamategeko, kigirwa n’umwe mubo kireba, gishobora guseswa kandi kigakorwa muri bumwe mu buryo buteganywa n’itegeko, aho umuntu agena amerekezo y’ibintu bye igihe azaba atakiriho. Uraga yikuraho ibintu nta kiguzi, uragwa akabyegukana ari uko uraga apfuye.
Igihe irage rikorerwa
Irage rikorwa na buri muntu mbere y’uko apfa. Uraga yikuraho ibintu nta kiguzi, uragwa akabyegukana ari uko uraga apfuye.
Ubushobozi bw’uraga
Umuntu wese ufite ubushobozi busabwa n’amategeko ashobora kuraga igice cyangwa umutungo we wose hakurikijwe ibiteganywa n’iri tegeko. Icyakora, irage rikozwe n’umwe mu bashyingiranywe mu buryo bw’ivangamutungo rusange cyangwa ivangamutungo w’umuhahano, ku mutungo bahuriyeho rigomba kwemerwa mu nyandiko n’uwo bashyingiranywe. Ukora irage kimwe n’uwo bashyingiranywe agomba kuba afite ubushobozi busabwa n’amategeko mu gihe yakoraga irage.
Ubushobozi bw’uragwa
Uragwa agomba kuba afite ubushobozi buteganywa n’amategeko ku munsi wo kwemera irage. Ku mwana utaragira imyaka y’ubukure cyangwa ku muntu mukuru udafite ubushobozi, kwemera irage bikorwa hubahirijwe amategeko agenga uguhagararira abadafite ubushobozi.
Uburyo irage rikorwamo
Irage rikorwa mu buryo bw’inyandiko mpamo cyangwa bw’inyandiko bwite. Irage rikozwe mu buryo bw’inyandiko mpamo ni irage rikorewe imbere ya Noteri n’uraga cyangwa imbere y’Umwanditsi w’Irangamimerere waho uraga atuye cyangwa aba. Umwanditsi w’Irangamimerere cyangwa Noteri abika inyandiko y’umwimerere akandika mu gitabo cyabugenewe itariki irage ryakoreweho, amazina y’uraga n’aho atuye cyangwa aho aba. Inyandiko y’umwimerere n’igitabo cyandikwamo irage bibikwa mu ibanga, ntawe ushobora kumenya ibyanditswemo uraga atarapfa kandi bimenyeshwa gusa abarebwa n’irage bonyine.
Irage rikozwe mu nyandiko bwite ni irage ryanditse ryose n’intoki z’uraga, hari abatangabuhamya nibura babiri (2) akarishyiraho itariki, umukono we n’uw’abatangabuhamya.
Iyo ukora irage atazi kwandika cyangwa nta bushobozi afite bwo kwandika n’ubwo gushyira umukono ku irage, ashobora kwihitiramo uryandika mu mwanya we.
Ivugururwa ry’irage
Irage rishobora kuvugururwa rigakorwa mu nyandiko z’umurage nyinshi kandi zikubahirizwa icyarimwe mu buryo bwose bushobotse.
Iyo ibiteganywa n’imirage ibiri cyangwa myinshi bivuguruzanya, hubahirizwa ibikubiye mu irage riherutse gukorwa.
Itangazwa ry’irage
Mu gihe kitarenze iminsi mirongo itatu (30) nyuma y’urupfu rw’uwaraze, umukuru w’umuryango agena umunsi irage rizatangarizwa abazungura b’uwapfuye. Kuri uwo munsi irage ritangarijweho, hanashyirwaho abagize inama ishinzwe iby’izungura. Ubifitemo inyungu wese ashobora kwitabira iryo tangazwa.
Kugena mu irage uwegeranya umutungo uzungurwa
Uraga ashobora gushyira mu nyandiko y’irage umuntu umwe cyangwa benshi bashinzwe kwegeranya umutungo uzungurwa.
Ivanwaho ry’irage n’ingaruka zaryo
Irage rishobora kuvanwaho ryose cyangwa igice cyaryo n’urukiko bisabwe n’ubifitemo inyungu mu gihe ryakozwe ku gahato, ryakoranywe uburiganya cyangwa ritubahirije ibiteganywa n’iri tegeko. Ivanwaho ry’irage ritesha agaciro iryo rage. Izungura ry’umutungo w’uwapfuye rikorwa hakurikijwe ibiteganywa n’iri tegeko niba nta rindi rage ryigeze rikorwa.
Ubutaha tuzabagezaho izungura rikozwe nta rage
Byakuwe mu itegeko Nº27/2016 ryo ku wa 08/07/2016, Itegeko rigenga imicungire y’umutungo w’abashyingiranywe, impano n’izungura, ryasohotse mu igazeti ya leta No 31 yo kuwa 01 Kanama, 2016

robotstxt: allowed

filter: keep


text:
Mwambare gukiranuka nk’icyuma gikingira igituza.
‘’Kuko tudakirana n’abafite amaraso n’umubiri, ahubwo dukirana n’abatware n’abafite ubushobozi n’abategeka iyisi y’umwijima, n’imyuka mibi y’ahantu ho mw’ijuru "(Abefeso 6:12-14)
Mu ntambara y’umwuka, nkuko Pawulo yabyanditse, ikintu cya kabiri cyo gukora n’ukwambara icuma gikingira igikiriza arico gukiranuka. Abasirikare b’Abaroma bambaraga icuma gikingira ingingo zabo zitanga ubuzima nk’umutima, umwijima, ibihaha n’amara.
Satani atinya umuntu wese ufite umutima uboneye...
Niki inkinzo yo gukiranuka? Ni ukubonera mu mutima no kubonera kw’ impamvu ituma ukora ibyo ugomba gukora.
Bibiliya iratubaza ikikibazo : "Ni nde uzazamuka umusozi w’Uwiteka ? Ni nde uzagera ahera he? Ni ufite amaboko atanduye n’umutima uboneye; ntiyerekeze umutima we kubitagira umumaro" (Zaburi24.3-4).
Ni nde ushobora kwegera Imana ? Ni ufite amaboko atanduye n’umutima uboneye. Ibyo ntabwo bisobanura ko mukiranutse, ahubwo bivuga ko mwatuye ibyaha byanyu.Ntabwo buri gihe mukora ibyiza, ariko muhora mwifuza gukora ibyiza. Umutima wanyu ukaba uboneye, nubwo mwaba mwakoze amakosa.
Yesu yaravuzengo : "Hahirwa abafite imitima iboneye, kuko bazabona Imana" (Matayo 5:8). Niba mushaka guhora mwishimye mu kazi kanyu, mu butunzi bwanyu no mu miryango yanyu, mugire imitima itanduye. Mugerageze ubunyangamugayo no kubonera. Mugakora mukurikije ukuri kandi impamvu ibatuma mukora ikaba iboneye.
Satani agerageza kubaca intege no kubagusha, agatuma mushira mu buzima bwanyu ibitaboneye. Azabosha ibitekerezo n’impamvu bitaboneye. Azabahitishamo byifuzo bitaboneye. Azabashiramo ibitaboneye abinyujije mu za films z’ibiterasoni, ibitabo n’indirimbo bikangurira abantu gukora ibizira n’ivyubwibone.
Ku ruhande rwanyu, nimuba mwambaye gukiranuka nk’icuma gikingira igikiriza, muzakomeza kugira imitima iboneye n’impavu z’ukuri. Kandi satani atinya umuntu ufite umutima uboneye, ari nawo mutimaw’umurava.
Icogukora uyumusi
Munyemerere mbabaze :Umutima wawe uraboneye ? Niba hari ibitaboneye mu buzima bwawe, ntutegereze !Mwaturire Imana, hanyuma mwambare gukiranuka nk’icuma gikingiraigikiriza.
Byanditswe na Pastor Rick Warren


text:
Mugisha yabihereye ku muyobozi umwe w’akarere ko mu Rwanda uherutse gukoresha inama abaturage akabwira ko nta muturage wemerewe gutanga amakuru.
Ni urugero yahaye abayobozi b’akarere ka Gasabo bagizwe n’Abanyamabanga Nshingwabikorwa b’Imirenge n’abayobozi b’amashami, ku wa Mbere tariki ya 14 Ugushyingo 2016, ubwo umuryango w’abanyamakuru baharanira amahoro, Pax Press, wabasobanuriraga ibijyanye n’itegeko ryo kubona no gutanga amakuru.
Yagize ati “Hari umuyobozi umwe uherutse kubwira abaturage ati ‘mu karere kanjye nta muntu wemerewe gutanga amakuru, uretse njyewe na gitifu’. Umuturage yahise amubaza ati ‘ese itegeko ryagiyeho ridukangurira kuba twatanga amakuru tubyibwirije urarivugaho iki?’”
Yavuze ko uwo muyobozi yakoze amakosa kuko iyo abaturage babonye amakuru bituma bumva neza inzira z’ibyemezo bibafatirwa, bakabigiramo uruhare, bikanafasha mu gukorera mu mucyo.
Ati “Hari igihe abantu bumva ko gutanga amakuru ari impuhwe bagiriye abantu, kubona amakuru ni uburenganzira bw’ibanze bw’umuntu n’Itegeko Nshinga rirabyemeza.”
Mugisha yabwiye abo bayobozi ko iryo tegeko rigena ko umuyobozi agomba guha abanyamakuru n’abaturage amakuru bashaka, akomoza no kubihano bigenewe uwanze gutanga amakuru, cyangwa se uyabeshye nkana.
Akomoza ku bijyanye no guha abaturage amakuru, Umuhuzabikorwa wa Pax Press, Twizeyimana Albert Boudouin yahaye urugero abo bayobozi ahereye ku kibazo yabajije umwe muri bo.
Yamubajije ati “ Nyakubahwa Gitifu, umuturage aguhamagaye akakubaza umubare w’amafaranga y’ubudehe yaje mu murenge n’asigaye kuri konti wamusubiza gute?”
Uwo muyobozi yavuze ko atayamuhera kuri telefoni, ahubwo yamutumaho akabanza kumenya uwo ari we.
Twizeyimana yamubwiye ko ashobora kubaza uwo muturage akamenya niba atuye muri uwo murenge, yarangiza akamuha amakuru kuko no kuyatangira kuri telefoni ari imwe mu nzira zemewe nk’uko bigenwa n’iryo tegeko.
Perezida wa Pax Press, Murenzi Janvier, yasabye abo bayobozi gukomeza gukorana neza n’itangazamakuru nk’umuyoboro uhuza abaturage n’abayobozi, cyane bamenyesha abo baturage gahunda za leta n’uko bazishyira mu bikorwa.
Abo bayobozi bibukijwe ko imikorere y’umunyamakuru itagenda neza adafatanyije n’umuyobozi, kuko umuyobozi ari umufatanyabikorwa ukomeye w’umunyamakuru, kuko bose bakorera umuntu umwe, ari yo mpamvu uwo muryango wahisemo gukorana byinshi n’abayobozi kugira ngo ugeze ku baturage ibyo bakeneye.
Itegeko ryo gutanga amakuru ryashyizweho mu 2013, rifite inkomoko ku Itegeko Nshinga.


text:
Nyagatare: Urubyiruko rugiye kurindwa ibishuko
Gahunda yo gutangiza gutoza urubyiruko umuco yabanjirijwe no gutera ibiti. Ibishuko biganisha ku buraya buvamo gutwara inda zitateguwe, indwara zandurira mu mibonano mpuzabitsina no kwishora mu biyobyabwenge More...
URUBYIRUKO RUFITE INSHINGANO YO KURINDA IBYAGEZWEHO
Urubyiruko rwari mu nteko rusange Nyagatare. Gufasha urubyiruko kwihangira imirimo hagamijwe ko rwiteza imbere niyo ntego akarere ka Nyagatare gafite. Gusa ariko narwo ngo rwiteguye gukomeza kubumbatira umutekano More...
Nyagatare: Ibiyobyabwenge bya miliyoni zisaga 4 nibyo byangijwe
Kuri uyu wa 11 Kamena, 2014 mu mudugudu wa Barija A akagali ka Barija umurenge wa Nyagatare hamenwe ibiyobyabwenge birimo inzoka ya Kanyanga n’izindi z’inkorano nka Muriture, izo mu mashashi ndetse More...
KUBA MURI EAC BIFITIYE AKAMARO ABATUYE NYAGATARE
Abaturage barimo kuzuza impapuro zerekana ko bagarutse mu Rwanda. Abaturage batuye mu karere ka Nyagatare barasabwa kurushaho kubyaza umusaruro amahirwe bafite yo kuba babarizwa mu muryango w’ibihugu by’afrika More...
NTA MUGABO WIGIRA AKENERA ABANDI –Safari Innocent
Kwishyira hamwe bituma abantu bahuza imbaraga bagatera imbere. Ni ibyatangajwe n’ umunyamabanga uhoraho muri minisiteri y’umuryango w’Afrika y’uburasirazuba kuri uyu wa 15 Gicurasi, More...
Urubyiruko rukora ni icyizere cy’amajyambere y’igihugu
NYAGATARE- Inka zitagira inyana ziracika.Ibi bikaba bishushanyako igihugu gufite urubyiruko rukora kiba gifite icyizere cy’amajyambere. Ibi ni ibyagarutsweho na Mazina J Bosco umuyobozi w’ungirije More...
UMUGANDA NI UGUSHIMANGIRA KWIHESHA AGACIRO
Nyagatare: Guharanira kwigira, gufata neza no kubungabunga ibikorwa by’amaboko yabo nibyo byasabwe abaturage b’umurenge wa Karama akarere ka Nyagatare kuri uyu wa 25 Gicurasi,2013 hari mu muganda usoza More...
Rwanda | Nyagatare: “Nta muturage ugomba gufatwa bugwate agiye kwaka serivisi†Guverineri Uwamariya Odette
Guverineri w’Intara y’Uburasirazuba, Uwamariya Odette, arasaba abayobozi b’inzego z’ibanze kudafata bugwate abaturage babagana baje kubaka serivisi bitwaje ko hari imisanzu batarishyura More...
Rwanda | Nyagatare: Abaturage barishimira kwegerezwa itorero ku rwego rw’umudugudu
Abaturage batuye mu Murenge wa Rwimiyaga mu Karere ka Nyagatare, mu kiganiro cyahuje ukuriye iterero mu karere n’abaturage bari biganjemo abayobozi b’ubutugari n’abayobozi b’imidugudu More...
Nyagatare: Ubuyobozi bwahagurukiye abajya mu tubari mu masaha y’akazi
Nyuma y’uko inzego z’umutekano ngo zisangiye ibyinshi mu byaha bikorerwa mu Karere ka Nyagatare bikomoka ku biyobyabwenge n’ubusinzi, ubuyobozi bw’Akarere ka Nyagatare bufatanyije n’inzego More...


text:
Imana yaturemye muburyo bwihariye, yaduhaye ishusho yayo iduha n’Umwuka wayo kuko yaduhumekeyemo, niyo mpamvu tuvuga.
Uramenye ubwo bubasha wahawe bwo kuvuga bugutandukanya n’ibindi biremwa udakwiriye kubukoresha, wivugaho amagambo mabi Kandi akanwa kawe karema.
Erega ururimi rwawe rwagukiza urukoresheje neza, cg rukakwica urukoresheje nabi; "....Ururimi nirwo rwica kandi nirwo rukiza...." imig 18:21
Iyo uvuze ijambo Bingana no gusohora imbuto ukabiba,kandi ubibye arasarura.
Niyo mpamvu buri wese aheshwa ibyiza nimbuto(ijambo) zibituruka mu kanwa ke imig 12:14
Yesu ubwo yigishaga abantu Yababwiye ko amagambo abavuga ashobora kubatsindishiriza cg kubatsindisha, Kandi ko umuntu adashobora kuvuga ko afite umutima mwiza kandi mukanwa ke hasohokamo amagambo mabi, "....ibyuzuye mu mutima nibyo akanwa kuvuga..." Mat 12:34-37
Guhera uyumunsi Ntukongere kwiyaturaho amagambo atari meza,niba udafite amafranga ntibuvuga ko uri umukene,kuko no gutunga amafranga menshi sibwo bukire Gutinda muri Egiputa ntibiguhindura umunyegiputa...
Kuba urwaye ntibikwiye gutuma uvuga ngo "ya ndwara yanjye" niyawe kuva ryari? Yarakubyaye cg se yarakuremye? Ndakubujije Ntuzongere.
Intumwa Paul ubwo yandikiraga Abefeso,yababujije nawe kuvuga amagambo adafite umumaro ahubwo uko Babonye umwanya bakajya bavuga ameza yose
Abefeso 4:29 - Ijambo ryose riteye isoni ntirigaturuke mu kanwa kanyu, ahubwo uko mubonye uburyo mujye muvuga iryiza ryose ryo gukomeza abandi, kugira ngo riheshe abaryumvise umugisha.
Hari igihe abantu bakwita amazina,aguheza mubuzima bubi, cg agusebya nawe ukitaba karame! Ukagera aho ubaho ubuzima busa Nuko abantu bagufata,ukabaho usa nuwihohora cg ugura Inzira,kandi icyagukiza ukigendana mu kanwa
Guhera uyumunsi ndakubujije nta mukiranutsi ubaho agura inzira,gukiranuka ubwabyo ni ubutwari, kandi nta ntwari itinya abanyabyaha.
Imigani 25:26 - Umukiranutsi wiyoroshya imbere y’abanyabyaha, Ameze nk’iriba ritobamye n’isoko yandujwe.
Jya wiyaturaho amagambo ashobora kugira aho akugeza heza,naho abantu batabyumva kimwe nawe komeza kuko n’ubundi sibo bireba ni ubuzima bwawe!
Guhera ubu menyako udashobora kubaho ubuzima bwiza kandi uhora wisuzugura mu mvugo!
Pastorviva.pcm@gmail.com POWER OF CHANGE MINISTRIES


text:
Aba bombi bavukiye i Burundi nyuma y’aho ababyeyi babo bahungiyeyo mu myaka ya 1959, babaho mu buzima butoroshye.
“Umutima wo gufasha no kwita ku batishoboye wavuye mu buzima twavukiyemo, tubukuriramo mu Buhungiro ahitwa Mushiha mu Burundi. Twabaga mu nzu y’ibyatsi, twishwe n’inzara, mbese nakubwira ko twabayeho nabi mu buryo bwose bushoboka”
Ibi ni ibitangazwa na Bukuru Josephine Murphy na Butoyi Joselyne Alexandre, mu kiganiro bagiranye na IGIHE.
Butoyi yagize ati “ Tuvuka mu muryango w’abana 10, twabayeho nabi mu buryo bwose bushoboka. Bamwe mu bo tuvukana bamaze gukura twagiye kuba i Bujumbura ariko na ho twari tubayeho nabi mu nzu y’amabati iva bimeze nabi cyane.
Njyewe na Bukuru twagize umugisha wo kujya muri Canada nabwo ni abantu babidufashijemo nta mafaranga y’itike twari dufite. Twarize turarangiza dushaka abagabo, ariko ntidushobora kwibagirwa bwa buzima bubi twabayemo mu buhungiro, ngo twibagirwe abatishoboye.”
Nyuma y’akazi bajya gusaba inkunga yo gufasha abatishoboye bo mu Rwanda
Bukuru na Butoyi bashinze umuryango “Shelter them Batarure”, nyuma y’aho mu mwaka wa 2005, baje mu Rwanda, bakahasanga abana b’inzererezi benshi.
Ngo byabateye intimba ku mutima bibibutsa ubuzima babayemo mu buhungiro, bituma mu mwaka wa 2007 bashyinga umuryango uyu muryango ufasha abatishoboye.
Inkunga ngo nta handi iva ni mu bwitange, bw’abanyacanada n’abandi bafite umutima utabara.
Bukuru yagize ati “Twatangiye dufasha abana bo mu muhanda batishoboye ariko tuza gusanga abana bajya mu muhanda kubera ubukene buba buri mu miryango bavukamo, dutangira noneho kujya dufasha na ya miryango kwifasha. Ubu dufite abana 34 dufasha baba mu mujyi wa Kigali, batuye mu nzu dukodesha, twabashakiye abo kubana na bo, nitwe tubitaho kuri buri kimwe cyose. Abo bana bafite kuva ku mezi atandatu kugera ku myaka 22. Inkunga ziva mu bagiraneza, nitwe tujya kuzishaka nyuma y’akazi cyangwa ku minsi y’ikiruhuko.”
Butoya avuga ko intego yabo ari ugufasha Leta y’u Rwanda kurwanya ubukene, bafasha abatishoboye kwifasha.
Ati “Mu cyumweru gishize twishyuriye imiryango 100 ubwisungane mu kwivuza, indi miryango 36 itishoboye twayihaye ibiribwa, isabune, amavuta, ibiribwa n’imyenda yo kwambara. Twabaguriye n’ihene zo korora. Ibyo twakoze byose bifite agaciro ka 4 200 000 z’amanyarwanda.”
‘Ntituzatenguha Perezida Kagame waduhaye ikibanza’
Muri Rwanda Day yabereye i Toronto mu 2013, Bukuru na Butoyi, basabye Perezida Paul Kagame ikibanza cyo kubakamo amazu, amashuri n’ibindi bikorwa bitandukanye byo gufasha abatishoboye bo mu Rwanda, arakibaha.
Iki kibanza gifite hegitari 2, 5 giherereye ku Ruhuha mu murenge wa Nyarugenge mu karere ka Bugesera. Aba bavandimwe ngo byabakoze ku mutima biyemeza kutazamutenguha.
Bukuru ati “Ikibanza Perezida yaduhaye ni kinini cyane, mu minsi iri imbere tuzatangira kubakamo amashuri y’imyuga n’inzu 10 tuzatuzamo abana batishoboye badafite imiryango, ibikorwa bizatwara amadolari y’Amerika asaga ibihumbi 700. Ntituzatenguha Perezida wacu watugiriye icyizere agashyigikira igikorwa cyacu cyo gufasha abatishoboye, tuzakomeza gukora uko dushoboye dufashe abanyarwanda batishoboye kwifasha.”
Nk’uko babivuga ngo nta butunzi buhambaye bafite, ariko bafite ubushake bwo kugira icyo bakora bafatanyije n’abanyamuryango ba “Shelter them Batarure”, bakaba basaba abishoboye gufasha abatishoboye bakabageza ku rwego rwo kwifasha.
Indi nkuru wasoma: Perezida Kagame yahaye ikibanza abakobwa b’impanga bakimusabye muri Rwanda Day


text:
Iga gutunganira Imana TWAGIRAYEZU Alexis
Ibyakozwe n’ Intumwa 8:21 Nta mugabane haba n’urutabe ufite muri byo, kuko umutima wawe udatunganiye Imana.
Aha ni Petero Intumwa wabwiraga Simoni. Simoni uyu akaba yarabanje kuba umukonikoni akaza kwemera Yesu kimwe n’ abandi b’ I Samariya hanyuma akabatizwa na Filipo ari nawe bagumanye. Ubwo rero intumwa zumvaga ko Abasamariya bemeye ijambo ry’ Imana, babatumyeho Petero na Yohana.
Nabo bahageze babarambikaho ibiganza bahabwa Umwuka Wera.
Nibwo rero uyu Simoni yazanaga Amafaranga NGO nawe bamuhe ubwo bubasha kugitango nawe ajye abikora
Iyi nkuru wayisoma uhereye Ku murongo wa 5.
Abantu bameze nka Simoni, babaye benshi, abantu bashaka kwigana impano z’ abandi ni benshi, umuntu iyo yigishije abantu bagafashwa, undi agira ishyari NGO uriya ntacyo andusha. Hari n’ abasaba kubwiriza mu Rusengero batamuha Ku Cyumweru ntabyemere kuko ariho haba haje abantu benshi
Naratangaye cyane, uziko hari n’ abasaba gutorerwa imyanya batamutora, akarakarira abatowe n’ abatoye Bose! Ariko Ku murongo wa 20. Petero yabwiye Simoni ati pfana I feza yawe,
Ibyo abantu biratana byose, byaba amafaranga, igihagararo, ubwiza, amashuri n’ ibindi, sibyo Imana ireba. Yabwiye Samweli ko Itareba nkuko abantu bareba, ( 1 Sam16:7)
Umurongo twasomye, urerekanako Simoni, ntaburenganzira afite kuri muri biriya yashakaga Ku mpamvu imwe: kuko Umutima we udatunganiye Imana
Kuri 22, yaramubwiye NGO: nuko wihane ubwo bubi bwawe
Bavandimwe twese ntabwo twahawe gukora ibintu bimwe mu Itorero, ahubwo,
bamwe bahawe kuba
a. Intumwa
b. Abahanuzi
c.Ababwirizabutumwa
d. Abungeri
e. Abigisha
Ibyo tubisoma mu rwandiko rwandikiwe Abefeso 4:11
Mbere rero yo kugira ibyo wifuza banza UTUNGANIRE IMANA nibwo uzamenya umuhamagaro wawe, kuko ntitubyiha ahubwo nkuko uriya murongo wandikiwe aba Efeso watangiye uvuga NGO Aha bamwe kuba ni Kristo Ubitanga. Ushobora kumva udatunganiye Imana niwihane Data wa twese Arakubabarira.
Indir. 388 Iravuga NGO: tunganira Imana ubudasiba
Imana Ibahe Umugisha.
Yari mwene so
TWAGIRAYEZU Alexis


text:
by www.amakururwanda.com
Minisitiri w'Umuco na siporo, Joseph Habineza (Ifoto/Kisambira T.)
Minisitiri w’Umuco na Siporo yanenze
bamwe mu batangije urugamba rwo kubohora igihugu, nyamara icyo bari
bagamije ari inyungu zabo gusa bityo avuga ko ubwo ari ubugwari.
Joseph Habineza avuga ko bibabaje
kubona kugeza uyu munsi hari bamwe usanga mu gihe bavuye ku mwanya
runaka ari bwo batangira kuvuga ibitagenda, nyamara ari bo bari
abayobozi muri iyo myanya.
Ni mu kiganiro Minisiteri y’Umuco na
Siporo ifatanyije n’Urwego rw’igihugu rushinzwe Intwari z’igihugu,
imidari n’impeta by’ishimwe bahaye abanyamakuru, mu rwego rwo kwitegura
tariki ya 1 Gashyantare umunsi hibukwa Intwari zitangiye igihugu.
Habineza aravuga ko kuva kera u Rwanda
rwaranzwe no guha abantu icyubahiro, ndetse no kugeza uyu munota
bikaba ari byo biranga abarutuye.
Minisitiri Habineza yavuze ko ubwo
Abanyarwanda bafataga umwanzuro wo kuza kubohora u Rwanda, bari bafite
intego y’uko Umunyarwanda wese yumva yisanzuye mu gihugu cye, gusa ngo
hari n’abandi baje bashyize imbere inyungu zabo bwite, aho gushyira
imbere inyungu z’abaturage bose.
Uyu Muyobozi avuze ibi nyuma yaho hari
bamwe mu batangije urugamba gusa kugeza ubu bakaba barahunze igihugu
ndetse bakagenda basebya ibyo bahasize, kuba hari bamwe bagaragara mu
bikorwa byo guhungabanya umutekano w’igihugu, kunyereza ibya rubanda
n’ibindi.
Kuri Habineza we, ibi byose abyita ubugwari kandi budakwiye kwihanganirwa.
Yagize ati "Na Perezida Kagame yavuze
ko iyo abantu bajya ku rugamba bose baba badafite umugambi umwe, hari
abagiye ku rugamba bazi ko nyuma yo kubohora igihugu bo ubwabo
baziyitaho mbere yo kwita ku baturage.”
Yakomeje agira ati "Uru rugendo
twagenze kuva muri 94 hajemo ibigwari, icyiza ni uko ibi bigwari
bitabaye byinshi cyangwa ngo biganze abanyakuri cyangwa ngo biganze
Intwari dufite, ntabwo rero byoroshye ko abantu bashyira imbere inyungu
z’igihugu ahubwo hari abaca ku ruhande, gusa icyangombwa ni ukubavuga.”
Minisitiri Habineza kandi yanenze
abahunga igihugu bakagenda bavuga ibitagenda, kandi wareba ugasanga ari
bo bayoboraga iyo myanya.
Yagize ati "Hari abantu batatiye
igihango aho usanga umuntu ajya hariya akihandagaza akavuga ibi n’ibi
kandi ari we wari ubishinzwe, none se ukibirimo kuki utabivuze?
Ukibirimo kuki utavuze ngo ibi ntabwo bigenda ngo ubihindure? Ariko
ugategereza wagera hariya bakuvanye ku mwanya wari ufite waryaga ubonye
utangiye kwicwa n’inzara, ukajya gusakuza ngo mu Rwanda nta kigenda!”
Habineza avuga ko ubwo ari ubugwari aho ngo usanga umuntu arya iby’abaturage byakabateje imbere.
Uyu Muyobozi avuga ko bamwe mu
Banyarwanda akenshi bagira umuco wo kugaya, gusa ibi ngo sibyo, ahubwo
ngo birakwiye n’abakora neza bagomba kujya bashimwa kuko ari ho hava
Intwari z’igihugu.
Umunsi w’Intwari 2015 uzabanzirizwa
n’icyumweru cyo kuzirikana Intwari z’u Rwanda kizatangira tariki 23
Mutarama, ahazaba urugendo rugana kuri Petit Stade Amahoro rwo
kuzirikana ubutwari hakanatangwa ibiganiro byerekeranye n’ubutwari
n’ibikorwa by’ubutwari.
Umunsi w’Intwari nyir’izina uzaba
tariki 01 Gashyantare uyu mwaka, ukazizihizwa ku rwego rw’Imidugudu, ku
nsanganyamatsiko igira iti "Ubutwari bw’Abanyarwanda, agaciro kacu.”
Related Posts by Categories


text:
Intambwe zo gukura mu buryo bw’Umwuka
Uwo muntu agana iburasirazuba, afite umugozi mu ntoki wo kugeresha agera mikono igihumbi, anyuza muri ayo mazi, amazi angera mu bugombambari. Arongera agera mikono igihumbi, anyuza muri ayo mazi, amazi angera mu mavi. Arongera agera mikono igihumbi, anyuza muri ayo mazi, amazi angera mu rukenyerero. Arongera agera indi mikono igihumbi, aba abaye umugezi ntabasha kwambuka, kuko yari abaye amazi menshi yakwambukwa n’uzi koga, ari umugezi utambukishwa amaguru. Ezekiyeli 47:3-5
Mu buzima busanzwe iyo umubyeyi abyaye umwana ashimishwa no kumubona agaragaza impinduka zo gukura haba umubiri ndetse no mu bwenge. Nta mubyeyi wakwishimira kubona umwana w’imyaka 10, akirizwa n’ubusa cyangwa uwakagombye kuba agenda akaba agikambakamba. Iyo umwana akuze mu mubiri no mu bwenge bitera ishema ababyeyi kuko atanga icyizere cy’ejo hazaza, bikanabafasha kumenya icyo bamukoresha.
Ibi iyo bitagenze gutya hari ukundi byitwa kandi bitari byiza kuko bitera ipfunwe ababyeyi n’abandi bose bo hafi y’uwo mwana.
Mu buryo bw’Umwuka naho ni nkabyo kuko umuntu ugikizwa aba ari nk’umwana mu nzira y’agakiza, ariko uko agenda arerwa n’itorero yarerewemo no kubana na bene se bimusaba gukura akagaragaza impinduka kandi agatanga ikizere ko ejo he hazaza ari heza.
Ijambo twasomye haruguru tubihuje harimo umugozi barimo kugera ku muntu twagereranya n’uri mu gakiza barimo kugenda bareba aho ageze abyinjiramo.
1. Ubwa mbere umugozi ngo wamugeze mu bugombambari, ibi ushatse wabigereranya n’umuntu umeze nk’ukiri mu ishuri ry’incuke mu gakiza. Bene uyu aba afite byinshi bimuranga birimo:
Urusaku, amarira mu bibazo (ikibaye cyose yitabaza kurira nk’umwana, icyakora burya ngo ahozwa n’ubusa. Aba ameze nka kumwe umwana arira wazunguza akababi mu maso ye agaceceka kandi atari nacyo kibazo yari afite)
Uyu arangwa no kwemera ubuhanuzi bwose adashishoje ari nako yihutira kubushakisha kuburyo kubuyoberamo byoroha.
2. Uyu wapimishaga umugozi ngo amazi yageze no mu mavi, wenda uyu tumugereranye n’uri nko mu mashuri abanza (Primaire) mu buryo bw’Umwuka. Uyu nawe hari intambwe aba amaze gutera mu gakiza ariko burya amazi akugera mu mavi wayavamo kuburyo bworoshye. Bene uyu nawe aba amaze:
Gukunda gusenga cyane ariko akenshi ushobora kumushakaho imbuto ukazibura
Abenshi muri aba iyo babwiriza bariyogeza, bakivuga ibigwi, ushobora kumuha isaha ngo abwirize akivuga 40 akavuga Yesu 20.
Aba bantu bose bari muri ibi byiciro byombi baba bakijijwe ariko baba bataragera ku rugero rukwiye, aba ntibakwemera gupfira Yesu, bamwemera ibintu ari amahoro gusa. Wenda dufate urugero rw’abigishwa bamaranye na Yesu igihe, wenda nka Petero yabanje kwirata kumupfira ariko atarahabwa imbaraga z’Umwuka wera hari urwego yari atarageraho, bamaze gufata Yesu, akajya amukurikira umwe arenga undi ahinguka, ariko amazi amugeze kure nibwo yabwirije avuga Yesu hihana abantu 3000. Ikindi abigishwa bigeze kuva kubwiriza baza bavuga ukuntu abadayimoni babumviye, mbese bakoze akazi, Yesu arabacyaha ati ‘’mwishimire ko amazina yanyu yanditswe mu gitabo cy’ubugingo.’’
3. Hari ikindi kiciro twasomye cy’uko yakomeje gupima amazi akagera mu rukenyerero, reka tubyite ayisumbuye mu buryo bw’Umwuka (Secondaire). Uyu muntu murabona ko nubwo areba hakurya ku nkombe ariko ntabwo aba yorohewe no kuyavamo biba bigoye. Tugenekereje uyu yarangwa n’ibi bikurikira:
Ntabwo yapfa kujyanwa n’ibibonetse byose
Ntabwo yishimira kuburana mu cyaha, ntabwo uhubuka
Uyu aba amaze kuba uwashyira mu gaciro agashishoza
Hari impinduka nyinshi uba ugaragaza kuko uba utagikora nka ba bandi ba mbere twavuze haruguru.
4. Ikiciro cya nyuma ngo ni uko umugozi bawupimye amazi amazi kuba menshi kwambuka bigoye, tubifate nka Kaminuza. Bene uyu nubwo ntawe uminuza mu gakiza ngo amenye ibya Yesu n’iby’Umwuka byose ariko hari urwego umuntu ageraho ari cyo cya gihe intumwa zitari zikibona urupfu n’amakuba ahubwo zikabirenza amaso, zikumva nta cyatuma zihakana Yesu.
Aba bagira imbaraga mu ijambo ry’Imana ( Petero yabwiye a yababwiye abantu amagambo abacumita mu mitima ngo baramubaza ngo dukore iki? Abasaba kwihana.
Aba ntibakirana n’abadayimoni ahubwo barabategeka, mwibuke Petero na Yohana bageze ku irembo ryitwa ryiza barategeka.
Ubwoba bwo gupfa burashira
Ubuzima bwabo ni Imana bayikundisha imitima yabo yose, ubwenge bwabo bwose, ubugingo n’imbaraga zose.
Nonese ko umaze gusoma iyi nyigisho, wowe amazi akugeze he? Agakiza kakugeze he? Aho Wabasha kubivamo cyangwa no mu byago uzaririmba?
Umva icyo ukwiye gukora kugira ngo bigukure ku ntambwe imwe bikugeze ku yindi:
Ujye ukunda ijambo ry’Imana rizagukuza
Ujye ukunda gusenga kandi uhore ubikora
Ujye wirinda muri byose
Ntukareke gukora imirimo y’Imana kuko bikuza mu buryo bw’Umwuka.
Imana ibahe umugisha mu izina rya Yesu. Amen.


text:
mar.
08
févr.
2011
ISOMO RYA MBERE
Isomo ryo mu gitabo cy’Intangiriro (Intg 2, 4b-9.15-17)
4bUmunsi Uhoraho Imana ahanga ijuru n’isi, 5ku isi nta n’agahuru ko mu gasozi kaharangwaga, nta n’icyatsi cyari cyakamera ku misozi, nta n’umuntu wariho ngo ahinge ubutaka. 6Ariko isoko yapfupfunukaga mu kuzimu ikabobeza hejuru y’ubutaka hose. 7Nuko Uhoraho Imana abumba Muntu mu ibumba rivuye mu gitaka, amuhuha mu mazuru umwuka w’ubuzima, nuko Muntu aba muzima. 8Ubwo Uhoraho Imana atera ubusitani iburasirazuba muri Edeni, ahatuza Muntu yari amaze kubumbabumba. 9Uhoraho Imana ameza mu gitaka ibiti by’amoko yose binogeye amaso kandi biryoshye; ameza n’igiti cy’ubugingo mu busitani hagati, n’igiti cy’ubumenyi bw’icyiza n’ikibi. 15Uhoraho Imana ashyira Muntu mu busitani bwa Edeni, ngo abuhinge kandi aburinde. 16Nuko Uhoraho Imana ategeka Muntu ati «Igiti cyose cyo muri ubu busitani, ushobora kukiryaho; 17ariko igiti cy’ubumenyi bw’icyiza n’ikibi ntuzakiryeho, kuko umunsi waramutse ukiriyeho uzapfa nta kabuza.»
ZABURI (Zab 104 (103), 1-2a( 27-28, 29bc-30)
Inyik/ Mutima wanjye, singiza Uhoraho!
Mutima wanjye, singiza Uhoraho!
Uhoraho, Mana yanjye, uri igihangange rwose!
Wisesuyeho icyubahiro n’ububengerane,
wambaye urumuri nk’igishura.
Byose ni wowe byiringira,
biteze ko ubiha icyo kurya mu gihe gikwiye.
Urabiha bikayoragura,
wabumbura ikiganza cyawe bigahaga ibyiza.
Wabivanamo umwuka byahwera,
Bigasubira mu mukungugu byavuyemo.
Wohereza umwuka wawe bikaremwa,
maze imisusire y’isi ukayihindura mishya.
IBANGONDIRIMBO RIBANZIRIZA IV ANJILI (1 Sam 16, 7)
Alleluya Alleluya.
Uhoraho ntareba imisusire nk’abantu,
ahubwo areba umutima.
Alleluya.
IVANJILI
+ Amagambo yo mu Ivanjili ntagatifu uko yanditswe na Mariko (Mk 7,14-23)
Muri icyo gihe, 14Yezu yongera guhamagara rubanda, arababwira ati «Nimutege amatwi mwese, kandi munyumve neza! 15Nta kintu kijya mu muntu giturutse inyuma kimuhumanya, ahubwo ikivuye mu muntu ni cyo kimuhumanya. 16Ufite amatwi yo kumva niyumve!»17Amaze kwinjira mu nzu yitaruye rubanda, abigishwa be bamusobanuza uwo mugani. 18Arabasubiza ati «Namwe mubuze ubwenge bigeze aho? Ntimwumva se ko nta kintu na kimwe cyinjira mu muntu giturutse inyuma gishobora kumuhumanya, 19kuko kitinjira mu mutima we, ahubwo kijya mu nda, kigasohoka kijya gutabwa mu rwobo.» Bityo yemeza ko ibiribwa byose bidahumanya. 20Arongera ati «Ikivuye mu muntu ni cyo kimuhumanya. 21Kuko mu mutima w’abantu ari ho haturuka ,imigambi mibi: ubusambanyi, ubujura, ubwicanyi, 22ubuhabara, umururumba, ubugome, uburyarya, ingeso mbi, ishyari, gutukana, ubwirasin’amafuti. 23Ibyo bintu byose bibi biva mu mutima, ni byo bihumanya umuntu.»


text:
dim.
11
déc.
2011
Mu masomo yo kuri iki cyumweru, turasangamo amajwi atanu, yose akaba ahuriza ku ngingo imwe y’ingenzi: Ubwami bw’Imana.
- Ijwi rya mbere ni iry’umuhanuzi utazwi ariko bakunze kwita Izayi wa gatatu kuko inyandiko ze zaje kwisanga mu gice cya nyuma cy’inyandiko z’uyu muhanuzi ukomeye, Izayi, wabayeho mu kinyejana cya VIII mbere ya Yezu. Ijwi rye rije ari ijwi ritangaza inkuru nziza, y’ibyishimo, akaba abwira Israheli yari mu bukene n’ubucakara i Babiloni: “Roho wa Nyagasani arantwikiriye, kuko yantoye akansiga amavuta; yanyohereje gushyira abakene inkuru nziza, komora abafite umutima wamenaguritse, gutangariza imbohe ko zibohowe, n’abapfukiranwaga ko bafunguwe, kwamamaza umwaka w’impuhwe z’Uhoraho”. Izayi arahinguka imbere y’umuryango w’Imana uri mu makuba afite amagambo nk’ay’uwo muryango wumvaga igihe wizihizaga Yubile y’imyaka 50 igihe wari ukiri ku butaka bwawo! Roho wa Nyagasani yantumye kumenyesha bose Inkuru nziza, yantumye kuvuga ko umwiringira wese kabone n’iyo yaba ari mu magorwa akomeye adashobora kumutererana. Izayi aragarurira icyizere umuryango we kandi arawibutsa ko Imana ari umushobora byoze kandi ko itajya ijya kure y’abihebye. Ubutumwa bwa Izayi ni ubutumwa buhumuriza abarira, abatagira kivurira n’ababuze uwo bakwisanzuraho bakamutura agahinda kabari k’umutima.
- Nyuma y’imyaka 500 Izayi abayeho, irindi jwi turaryumvira mu rusengero rw’i Nazareti, aho Yezu asubiramo amagambo ya Izayi. “Roho wa Nyagasani arantwikiriye”. Maze Yezu amaze kuvuga aya magambo, yongeraho ati: “ibyo mumaze kumva binyujurijweho uyu munsi”. Nubwo Yezu hari abatazamwumva ndetse benshi bakazamurwanya kugera ubwo bazamwica, ubwami bw’Imana nta numwe uzabasha kubwica no kuburandura mu mutima w’umuntu. Roho Mutagatifu atwikiriye imitima yacu kubera Yezu kuburyo ukwemera tumufitiye nta gishobora kuguhungabanya.
- Ijwi rya gatatu ni ijwi rya Yohani Batista: «Ndi ijwi ry’uvugira mu butayu aranguruye ati “nimutunganye inzira ya Nyagasani” nk’uko Umuhanuzi Izayi yabivuze.» Ni ijwi ry’uzanye ubutumwa butari ubwe. Ni ambasaderi w’undi muntu ukomeye: « Jyewe mbatiriza mu mazi, ariko hagati yanyu hari Uwo mutazi. Ni We ugiye kuza ankurikiye; sinkwiye no gupfundura umushumi w’inkweto ze.» Ni ijwi ribwira muntu ko agomba kwisubiraho, akanga ikibi, akitandukanya n’akarengane akabona akimika ineza akarwanya munyangire. Yohani Batista aje kutwereka urumuri kugira ngo tutazava aho duca amano. Aje kutubwira Kristu uwo ari We ngo tuzamwakire neza. Aje kutumenyesha ko Imana yifuza kutwigarurira ibana natwe. Nitureke itwigarurire, tube abayo burundu.
- Ijwi rya kane ni Pawulo ubwira abanyatesaloniki ati: “Bavandimwe, mujye muhora mwishimye, musenge ubudahwema, mushimire Imana muri byose kuko ari byo ibashakaho muri Yezu Kristu. Ni nk’aho yakavuze ati mujye muhora mwitonze, ntimugashihagurike ahubwo igihe cyose Imana ijye iza mbere muri gahunda zanyu za buri munsi kuko aribwo muzabasha gusenga by’ukuri.
- Ijwi rya gatanu ryaduherekeje mu kuzirikana Ijambo ry’Imana, ni ijwi rya Mariya dusanga muri zaburi yagenewe uyu munsi: “Umutima wanjye urasingiza Nyagasani, kandi uhimbajwe n’Imana Umukiza wanjye. Kuko yibutse umuja we utavugwaga, Rwose kuva ubu amasekuruza yose azanyita umuhire”. Mariya araduhishurira ko kwicisha bugufi no kwemerera Imana ngo abe ariyo itwiyoborera bitanga ibyishimo. Mariya wari intamenyekana, amasekuruza yose aririmba ko ari umuhire kuko yamenye kubaha Imana no kuyibera imfura. Mariya ntiyaranzwe n’indimi ebyiri cyangwa se kujarajara nk’uko tubikora rimwe na rimwe, ahubwo yego ye yabaye yego maze ububasha bwa Nyirijuru bumwururukiraho. Ushobora byose yankoreye ibitangaza, izina rye ni ritagatifu. Ninde utibona muri iri bango ry’iki gisingizo cya Bikiramariya?


text:
Turi mu isi igoranye cyane kandi ituma umuntu rimwe na rimwe ashobora kwisanga yakoze icyaha. Kumva ufite isoni zo kongera gusanga Imana ngo ikubabarire, bishobora kuba intandaro yo kutagirana nayo ubusabane. Iyo wiyumvamo isoni gutyo bishobora gutuma wumva udakwiriye maze ukitaza Imana.
Igituma wumva ufite isoni zo kwegera Imana, kuko yo ari inyembabazi, ishaka kugufasha kukinesha kuko ishaka ko wabaho ubohotse kandi ukaba mu buntu bwayo aho kubaho uboshywe n’izo soni zikubuza kuyegera no kuyisanga. Hano hari imirongo yo muri Bibiliya yagufasha kwibuka ko ntacyo wakoze cyarenga uko Yesu yagucunguye kuko Ubuntu bw’Imana burahagije kugira ngo uyisange ikubohore. Iyo mirongo ni iyi ikurikira: Abaroma 8.1-3: 1.Nuko rero noneho abari muri Kristo Yesu nta teka bazacirwaho,kuko itegeko ry’Umwuka w’ubugingo bwo muri Kristo Yesu ryambatuye ububata bw’itegeko ry’ibyaha n’urupfu,kuko ibyo amategeko yananiwe gukora ku bw’intege nke za kamere yacu, Imana yabishohoje ubwo yatumaga Umwana wayo afite ishusho ya kamere y’ibyaha kuba igitambo cy’ibyaha, icira ibyaha bya kamere ho iteka.
1 Yohana 1:9 " Ariko nitwatura ibyaha byacu, ni yo yo kwizerwa kandi ikiranukira kutubabarira ibyaha byacu no kutwezaho gukiranirwa kose." Ibyakozwe n’Intumwa 2:38 " Petero arabasubiza ati “Nimwihane, umuntu wese muri mwe abatizwe mu izina rya Yesu Kristo ngo mubone kubabarirwa ibyaha byanyu, kandi namwe muzahabwa iyi mpano y’Umwuka Wera."
Zaburi 32:5 " Nakwemereye ibyaha byanjye, Sinatwikiriye gukiranirwa kwanjye. Naravuze nti “Ndaturira Uwiteka ibicumuro byanjye”, Nawe unkuraho urubanza rw’ibyaha byanjye. "
Yohana 8:36 " Nuko Umwana nababatura, muzaba mubatuwe by’ukuri."
Abakolosayi 3:13 " mwihanganirana kandi mubabarirana ibyaha, uko umuntu agize icyo apfa n’undi. Nk’uko Umwami wacu yabababariye, abe ari ko namwe mubabarirana."
Yesaya 1:18 “Nimuze tujye inama”, ni ko Uwiteka avuga, “Naho ibyaha byanyu byatukura nk’umuhemba birahinduka umweru bise na shelegi, naho byatukura tukutuku birahinduka nk’ubwoya bw’intama bwera."
Luka 5:31-32 " Yesu arabasubiza ati “Abazima si bo bakwiriye umuvuzi, keretse abarwayi.Sinazanywe no guhamagara abakiranuka, keretse abanyabyaha ngo bihane.”
Abaheburayo 10:23 " Dukomeze kwatura ibyiringiro byacu tutanyeganyega, kuko uwasezeranije ari uwo kwizerwa"
Abaheburayo 9.14-15 " nkanswe amaraso ya Kristo witambiye Imana atagira inenge ku bw’Umwuka w’iteka, ntazarushaho guhumanura imitima yanyu akayezaho imirimo ipfuye, kugira ngo mubone uko mukorera Imana ihoraho?Ku bw’ibyo, ni cyo gituma aba umuhuza w’isezerano rishya, kugira ngo abahamagawe bahabwe ibiragwa bidashira byasezeranijwe, ubwo habayeho uwapfiriye gucungura abacumuye bagitegekwa n’isezerano rya mbere.


text:
Imana yankijije kunywa ibiyobyabwenge inyuzuza Umwuka Wera.
Nitwa Ndahimana Ignace navutse 1980 mvukira ahitwa Nyaruguru nakuriye mu muryango udakijijwe nkurira mu buzima bw’abantu nyine batazi Imana. Nyuma naje gukora akazi ka Leta ubuzima bwo gukunda ibyaha bwaje kunkomerana, nanyweye urumogi, njya mu busambanyi, kenshi nibera muri za « boite de nuit ( cadulac) »
Taliki ya 25/12/2003 nagiye ahantu bari bari kubwiriza ubutumwa bwiza ndakizwa baransengera kuko numvaga ndemerewe. Ariko kuko nakijijwe mu gihe cy’ iminsi mikuru isoza umwaka, byageze taliki 1/1/2004 nywa urumogi nk’urusezeraho. Ariko kuko nakoze icyo cyaha naramaze kwakira imbuto y’ Imana muri njye, icyo gihe byarankomereye mbura amahoro ndataha ngeze mu rugo ngira iyerekwa ijwi rirambwira ngo : « ubu ugiye gupfa kandi urarimbuka » nibuka ko Yesu agira imbabazi nyinshi musaba imbabazi mfata icyemezo cyo kureka urumogi burundu.
Nyuma naje kugira icyifuzo cyo kuzura Umwuka Wera kuko nabonaga abandi bishimira mu Mwuka. Nagerageje gusenga biranga ariko nari ngifite n’ uburangare ; nyuma naje kugira ikibazo gituma mfungwa, ndafungwa njya muri gereza. Icyo gihe narahugutse ndasenga mba hafi y’ Imana . Ubwo nibwo nuzuye umwuka wera. Nyuma naje gufungurwa ntangira gukorera Imana cyane.
Nagize ibigeragezo bikomeye maze kuva mu kazi ka leta ngira inzara ikomeye cyane ariko uko negeraga Imana niko yampaga amasezerano. Imana yaje kunshumbusha ubu mfite akazi keza kandi nabashije kubona inzu yanjye mu mujyi wa Kigali.
Nasoza mbwira urubyiruko rukiri mu bubata bw’ibiyobyabwenge n’ ubusambanyi ko bakwakira Yesu Kristo nk’umwami n’umukiza wabo kuko niwe wenyine abasha kubakura ku ngoyi n’ uburetwa bw’ ibyaha.


text:
World Social Forum
World Social Forum ni Forumu itegamiye kuri Leta ihuza za NGOs ikaba iharanira ubwisanzure bw abaturage n amahuriro yabo ashyiraho umurongo wa politiki ubabereye kandi ugamije iterambere rirambye kandi ryuzuzanya. Muri rusange iyi forum irwanya Ikomatanyabukungu , ubusumbane bukabije mu by ubukungu n izindi ngeso za mpatsibihugu, igashyira imbere uburenganzira bwa muntu no kurengera ibidukikije. Irwanya kwegurira ibikorwa abikorera ku giti cyabo, ubwisanzure mu bucuruzi n amategeko arengera umutungo, ivuga ko ubutegetsi bwava ku rwego rw isi bukajya ku rwego rw igihugu.


text:
Abaturage bo mu mirenge ya Kirehe na Kigina ikora ku mujyi wa Nyakarambi, bavuga ko batewe impungenge no gutegekwa kubaka inzu bita ko zirenze ubushobozi bwabo, bakibaza niba abafite ubushobozi buke batemerewe gutura mu gice cy’umujyi bikababera urujijo.
Bamwe mu batuye mu mujyi wa Nyakarambi bagaragaza ko ari ho bavukiye, bahatuye ndetse bakaba bahafite amasambu, abandi bakahagira ibibanza, gusa ngo muri iyi minsi bafite ikibazo cy’uko basabwa kubaka hakurikijwe igishushanyo mbonera cy’umujyi, aho ngo inzu nibura iciriritse igomba kuba ifite agaciro ka miliyoni 9 z’amafaranga y’u Rwanda.
Muri gahunda yo kunoza imiturire, akarere ka Kirehe kamaze gukora igishushanyo mbonera cy’umujyi wa Nyakarambi, ufatwa nk’umurwa mukuru wako. Biteganyijwe ko igice cy’umujyi kigaragazwa n’igishushanyo mbonera kiri ku buso bungana na hegitari 500.
Nyamurinda Xavier, atuye mu mudugudu wa Rugero, akagari ka Nyabikokora, mu murenge wa Kirehe ni umwe mu bibaza uko abakene batuye mu gice cy’umujyi bazabyitwaramo.
Yagize ati:“Turabyumva na leta iba idushakira ibintu byiza, ariko rwose biragoye, biratugora cyane, ukaba ufite ikibanza kuri gakondo iwacu ariko ntube wakubaka kandi igihe cyo kubaka kigeze.
Nonese ubwo uzaguma mu nzu ya so na nyoko imyaka 40 igusangemo? ahantu hose bahagize mu mujyi, nonese abakene barimo bazajya he? baratubwiye ngo byibura inzu ya make bashakamo ni iya miliyoni 9, iciriritse, njyewe nubwo ntuye ariko mfite ubwoba ko ejo bundi bazaza kuyisenya.”
Muzungu Gerard, Umuyobozi w’akarere ka Kirehe, yatangarije Imvaho Nshya ko abadafite ubushobozi buhagije bwo kubaka inzu hakurikijwe igishushanyo mbonera bagirwa inama yo kwimukira mu nkengero z’umujyi, bakubaka inzu zijyanye n’ubushobozi bafite.
Ati“Udafite ubushobozi, afite ikibanza, dufite ahandi hagenewe umuntu ufite ubushobozi buke, niba hari ushobora kuvuga ko ashaka kubaka rukarakara, hirya ya za hegitari 500 ushobora kujyayo ukubaka, cyane ko n’igishushanyo mbonera cy’umujyi cyamaze kugaragara, bizongerera agaciro k’ubutaka.
Ashobora kugurisha, aba afite amahirwe ko yakuramo amafaranga menshi yagura ikibanza hariya, akubakamo inzu, akagura n’isambu kubera ko haba hadahenze nk’ahari igishushanyo mbonera.”
Meya Muzungu kandi akomeza avuga nk’ubuyobozi baretse abaturage bakubaka inzu zitazaramba, no mu buryo butemewe byaba ari ukudindiza iterambere kandi ngo bigira n’ingaruka ku buturage, mu gihe ari inshingano z’ubuyobozi kureba ibifite akamaro abaturage.
Ubuyobozi bw’akarere ka Kirehe buributsa abaturage ko yaba mu gice cy’umujyi no mu byaro ugiye kubaka asabwa gukurikiza amategeko y’imiturire, kandi uwubaka akagomba kuba afite icyangombwa kibimwemerera,
Hari hashize imyaka igera kuri 6 abahinzi b’icyayi bibumibye muri koperative y’abahinzi b’icyayi ba COTHEGA bagihinga mu mirenge ya Karambi na Cyato mu karere ka Nyamasheke, kitababyarira umusaruro (...)
Ubuyobozi bwa Koperative Rebakure Munyamurama_KOREMU, igizwe n’abanyamuryango 350 bahinga ibigori n’ibishyimbo mu murenge wa Murama, mu karere ka Ngoma, buratangaza ko mu mwaka wa 2016 gusa, (...)
Bamwe mu borozi bo mu Kagali ka Ryeru mu Murenge wa Rwempasha mu karere ka Nyagatare, bahangayikishijwe n’igisa n’icyorezo cyateye mu nka zabo zihaka, zikaramburura zenda kubyara. Aba borozi (...)
Ubwo ikigo cy’igihugu gishinzwe imiyoborere, RGB, cyerekanaga igipimo cy’imiyoborere ibereye abaturage n’imitangire ya serivise, bamwe mu bayobozi b’inzego z’ibanze basabye ko ubu bushakashatsi bwajya (...)
Abagize Inteko Ishinga Amategeko umutwe w’abadepite bari mu gikorwa cyo gusura ibikorwa by’iterambere mu karere ka Ngoma, aho bagenzura akamaro byagiriye abaturage, bakanakira ibyifuzo (...)
OPP. MAGERWA, EXPO GROUND, GIKONDO KIGALI, RWANDA PHONE NO : +250-784867952 / 53
© Copyright 2015: Imvaho Nshya. All rights reserved.
Powered by: RPPC.


text:
Icyo wakora firigo yawe igakoresha umuriro mukeya
Ubusanzwe usanga abantu bazi ko gucomeka firigo bimara umuriro w’amashanyarazi,rimwe na rimwe ugasanga hari izikabya cyane, wayicomeka mu minota mikeya ikaba itwaye umuririro wacanwa iminsi ibiri,ariko hari uburyo wakoresha,maze ikajya itwara umuriro mukeya cyane kabone n’ubwo wayicomeka iminsi yose y’icyumweru
1. kugira ngo firigo itamara umuriro jya wirinda kuyicomeka ituzuyemo ibintu ushaka gukonjesha kuko iyo irimo ubusa cyangwa ibintu bikeya, hari umwanya munini wasigaye nibwo itwara umuriro mwinshi.
2. Jya wirinda gufungura urugi rwa firigo umwanya munini cyane cyane iyo icometse,ureba ibyo ushaka gukuramo cyangwa ngo uyisige irangaye,ahubwo ujyamo uzi neza ibyo ugiye gukuramo kuko kuyirangaza bituma umuriro wihuta cyane.
3. Si byiza gushyira ibintu bishyushye cyane muri firigo cyane cyane ibiryo ushaka ko bihita bihora vuba,ahubwo iyo ukeneye ko bihora udakoresheje umuriro mwinshi,ubiterekamo byamaze kumera nk’akazuyazi.
4. Iyo ugiye gukoramo isuku urabanza ukayicomokora kandi ibintu byose ukabivanamo kuko kuyikorera isuku irimo ibintu cyangwa icometse birayangiza bikaba byanayitera kumara umuriro
5. Firigo igomba kuba icometse ahantu iri yonyine kandi yisanzuye nta kindi kintu gikoreshwa n’umuriro byegeranye kuko iyo birikumwe bituma firigo ikoresha umuriro mwinshi urenze iyo ukoresha yisanzuye.
Ubu nibwo buryo bwo kurinda firigo ko ikoresha umuriro mwinshi kuko ibi byose twavuze nibyo bituma imara umuriro cyane.
Source ;Wikihow


text:
Ariko ujye ukiranuka uzageze ku gupfa nanjye nzaguha ikamba ry’ubugingo
“Ntutinye ibyo ugiye kuzababazwa. Dore Satani agiye gushyirisha bamwe muri mwe mu nzu y’imbohe kugira ngo mugeragezwe, kandi muzamara iminsi cumi mubabazwa. Ariko ujye ukiranuka uzageze ku gupfa, nanjye nzaguha ikamba ry’ubugingo.” Ibyahishuwe 2:10
“Ufite ugutwi niyumve icyo Umwuka abwira amatorero. Unesha ntacyo azatwarwa n’urupfu rwa kabiri” Ibyahishuwe 2:11
Aya magambo tuyasanga mu butumwa Yohana yahawe na Yesu ubwo yari mu Kirwa Patimo aho yari yaraciriwe ahorwa Ijambo ry’Imana no guhamya kwa Yesu (Ibyahishuwe 1:9)
Yohana yabwiwe na Yesu kwandikira amatorero arindwi. Aya magambo twatangiriyeho yayandikiye Itorero rya SIMURUNA. Umujyi wa SIMURUNA wari wubatswe ku nkombe z’I Burengerazuba bwa Aziya ntoya (Asie Mineure). Biragaraga ko Yesu yaritumyeho muri uru rwandiko abona neza ko riri mu bihe bikomeye ariko ararihumuriza ati “nzi amakuba yawe n’ubukene bwawe” Ibyahishuwe 2:9.
Ku basoma ibitabo by’amateka bazi ko iki gihe muri ako gace umwami w’abami Kayizari yari yarubakishije ingoro yari yarabaye ihuriro ry’abasengaga umwami w’abami bakamwosereza imibavu bavuga ngo “Kayizari ni we mwami.” Itorero rya Simuruna ryo ryari ryarizeye Yesu rikomeza guhamya ko Yesu Kristo ariwe Mwami w’Abami nk’uko Pawulo yabibwiye abaroma (Abaroma 10:9).
Birumvikana ko Kayizari n’abayoboke be batari kubura gushyira abakristo mu kaga no mu makuba. Ariko Imana ishimwe ko imenya amakuba y’Itorero ryayo ndetse n’ubukene bwaryo. Hari ubwo umuntu w’Imana agotwa n’ubwihebe abutewe n’ibyo abona: intambara, gutotezwa, ubukene, inzara, bene se gito…. Ariko hari umuririmbyi nakunze wavuze ngo “Ibyo bikwihebesha bigatuma ujya kure y’Imana nta kiruta kubambwa ku musaraba, ubwo yihanganiye imibabaro, akanesha urupfu ku musaraba, agahabwa gutwara Ijuru n’Isi uhangayitse ute? Ikigutera ubwoba ni ikihe ko ibikomeye azabyoroshya?” Imana igufashe na we ubashe kumva icyo Yesu akubwira ati: “ Nzi amakuba yawe n’ubukene bwawe”.
Iri Torero kandi ryatukwaga n’abiyita abayuda nyamara atari bo ahubwa ari ab’isinagogi ya satani.(Ibyahishuwe 2:9). Imana itwigishe burya hariho abayuda nyakuri n’ababyitirira nyamara ari ab’isinagogi ya Satani! Pawulo na we yabwiye Abaroma itandukaniro ry’aba bombi: “Kuko ugaragara ko ari Umuyuda atari we Muyuda nyakuri, kandi gukebwa kugaragara ko ku mubiri, atari ko gukebwa nyakuri. Ahubwo Umuyuda wo mu mutima ni we Muyuda, kandi gukebwa ko mu mutima n’Umwuka kutari uk’umubiri, ni ko gukebwa nyakuri. Umeze atyo ntashimwa n’abantu, ahubwo ashimwa n’Imana” Abaroma 2:28-29.
Ibyabo byiguca intege cyangwa ngo bigukerereze mu rugendo kuko burya si Abayuda nyakuri. Burya ntibigeze bamenya umurimo w’Umwuka wera ukorera mu mitima yacu, ahubwo bubahirije imihango y’idini gusa. Abameze batyo ujye ubatera umugongo. Ni ab’isinagogi ya Satani. Dore ndetse ntibazabura no kugucira ibico, kukubeshyera no kukugambanira ngo ujye mukaga. Ujye uzirikana ko bakorera kunezeza shebuja Satani. Ariko ntutinye ibyo ugiye kubabazwa, kuko bagiye no gushyirisha bamwe muri mwe mu nzu y’imbohe kugira ngo mugeragezwe (Ibyahishuwe 2:10). Nubwo Yesu abizi ko Satani ahagurukiye kubabaza no kugerageza Itorero ariko araryibutsa ko nta mpamvu yo kugamburura ko rigomba gukiranuka kugeza ku gupfa. “Ariko ujye ukiranuka ugeze ku gupfa nanjye nzaguha ikamba ry’ubugingo.”
Ubwo nawe uri Umukristo nyakuri, bizirikane. N’ubwo Satani ahagurukanye n’ingabo ze n’ab’isinagogi kutugerageza, nimureke twikomeze kuri Kristo, kugira ngo tuzaragwe ikamba ritangirika “ikamba ry’Ubugingo” ritari nk’ayo mu isi yangirika cyangwa rimwe na rimwe abantu bakayambikwa none ejo bakayamburwa. Imana itwigishe. Twongere kubaza imitima yacu tuti ese turarushanyirizwa kwambara irihe kamba? Nonese turarushanwa dute? Dore amabwiriza y’irushanwa “Ujye ukiranuka, uzageze ku gupfa, nanjye nzaguha ikamba ry’ubugingo”
Bibiliya itugaragariza ingero z’abakiranutse: “Uwiteka abwira Nowa ati “Injirana mu nkuge n’abo mu nzu yawe mwese, kuko ari wowe nabonye ukiranuka mu maso yanjye muri iki gihe” Itangiriro 7:1. Ubwo Nowa yabishoboye, Imana ikamuhamiriza mu gihe cye, nta rwitwazo buri gihe cyose gukiranuka birashoboka. Imana idushoboze.
Hari n’ababirahiriye: Yobu 27:6 “Gukiranuka kwanjye ndagukomeje ntabwo nzakurekura, Ntabwo umutima wanjye uzagira icyo unshinja nkiriho.”
Naho mu rwandiko rwe rwa mbere Yohana yagize ati “Umuntu wese uguma muri we ntakora ibyaha, umuntu wese ukora ibyaha ntiyamubonye kandi ntiyamumenye. Bana bato, ntihakagire ubayobya. Ukiranuka ni we mukiranutsi nk’uko uwo ari umukiranutsi.”
BeneData, mureke twinginge Imana ngo idushoboze gukiranuka kugeza ku gupfa natwe izaduha ikamba ry’ubugingo.
Yesu aduhane umugisha.
Nkuranga


text:
Aya mahugurwa y’iminsi ibiri yatangiye kuri uyu wa 4 Ukwakira 2016, yateguwe ku bufatanye n’Ikigo PowerSys cyo mu Bufaransa.
Bahuguwe kuri porogaramu (software) yitwa CYME yifashishwa mu gihe umuntu ategura umushinga wo gukwirakwiza amashanyarazi aho imufasha kumenya uko imiyoboro izaba iteye, uko umuriro uzaba ungana ndetse n’ibibazo bishobora kuvuka hifashishijwe ibishushanyo.
Umuyobozi wungirije wa EPD, Ndayisaba Edouard yavuze ko bahisemo gutegura aya mahugurwa kuko muri gahunda bafite harimo gutangiza inganda nto z’amashanyarazi(mini grid).
Ati” Mu cyerekezo twumva dushaka gufata ni ugukangurira abikorera mu bijyanye n’ingufu z’amashanyarazi kuba habaho gukora inganda nto z’amashanyarazi. Iyo porogaramu yafasha umushoramari kumenya icyo bizamusaba, atari mu bijyanye n’amafaranga gusa.”
Jules Fono, inzobere mu bijyanye n’amashanyarazi muri PoweSys, uri gutanga aya mahugurwa yavuze ko gukoresha iyi porogaramu bifasha kwirinda ingaruka zose zirimo kuba umuriro wagera ku baturage ari mwinshi cyangwa muke ukagira ibyo wangiza.
Yakomeje avuga ko kandi CYME ifasha guteganya ibisubizo ku bibazo bishobora kuvuka biturutse ku bwiyongere bw’umubare w’abantu bakeneye umuriro w’amashanyarazi.
Tuyisenge Philbert, umukozi mu ishami rishinzwe igenamigambi ry’amashanyarazi mu Kigo gishinzwe kongera ingufu(EDCL) wari witabiriye aya mahugurwa yavuze ko iyi porogaramu ari ingenzi cyane kuko ifasha mu kumenya uko imiyoboro imeze, ibibazo birimo kugira ngo bibe byakemurwa hakiri kare.
Yakomeje avuga ko wifashishije ibishushanyo umenya umubare w’abantu bakeneye amashanyarazi ndetse ikanakwereka niba ufite ubushobozi bwo kubahaza n’uburyo umuriro uzabageraho umeze.
Kugeza ubu u Rwanda rufite umuriro w’amashanyarazi ungana na Megawatts 193, ukoreshwa n’abaturage bangana na 24%.
Intego ihari ni uko mu 2018 abaturage bazaba bafite umuriro w’amashanyarazi bagomba kuba ari 48% n’aho abandi 22% bakazaba bakoresha ubundi buryo bubyara ingufu.
Leta kandi ivuga ko hari imishinga iri muri gahunda yitezweho gutanga ingufu zingana na megawatts 563 mu myaka ibiri iri imbere.


text:
Ubusonga Mu By’ukuri Kw’imana Binyuze Mu Ivugabutumwa (Igice cya mbere)
Gusobanukirwa inshingano yacu
Inshingano ikomeye
Buri Butumwa bwiza, nubwo bugiye butandukana mu magambo bukoresha, bwuzuza icyo twita Itegeko ry’Umwami. Kandi Ibyakozwe, igitabo gikomeza ibyo Kristo yatangiye, na cyo gitangirana amagambo amwe n'ayo. Reba ibi bice bikurikira:
Matayo 28:19-20 “Nuko mugende muhindure abantu mu mahanga yose abigishwa, mubabatiza mu izina rya Data wa twese n'Umwana n'Umwuka Wera: 20 mubigisha kwitondera ibyo nababwiye byose. Kandi dore ndi kumwe na mwe iminsi yose, kugeza ku mperuka y'isi.”
Mariko 16:15 “Arababwira ati: Mujye mu bihugu byose, mwigishe abaremwe bose Ubutumwa Bwiza.”
Luka 24:46-48 “Ati: ni ko byanditswe ko Kristo akwiriye kubabazwa no kuzuka ku munsi wa gatatu, 47 kandi ko kwihana no kubabarirwa ibyaha bikwiriye kubwirwa amahanga yose mu izina rye, bahereye kuri Yerusalemu. 48 Ni mwe bagabo b'ibyo.”
Yohana 20:21 “Yesu yongera kubabwira ati: Amahoro abe muri mwe: uko Data yantumye, ni ko na njye mbatumye.”
Ibyakozwe 1:8 Icyakora muzahabwa imbaraga, Umwuka Wera nabamanukira; kandi muzaba abagabo bo kumpamya, i Yerusalemu n'i Yudaya yose n'i Samaria no kugeza ku mpera y'isi.
Uhereye mu ntangiriro igihe Umwami yahamagaraga abigishwa be uribuka uko yababwiye? Muri Matayo 4:19 yaravuze ati, “Nimunkurikire, nzabagira abarobyi b'abantu.” Muri Mariko 1:17 dusoma dutya, “Yesu ati: nimunkurikire, nzabagira abarobyi b'abantu.” Ariko ni ngombwa kumenya ko abarobyi b'abantu batavuka: bararemwa. Baremerwa kumenya Databuja no gukurikira umugambi (intego) we aho gukirikira uwabo. Kugira ngo abumvishe neza iryo hame, yaribakoreshejeho inshuro nyinshi.
Icyitegererezo kimwe kiboneka muri Yohana 21:1-14. Ni ikintu cyabayeho nyuma yo kuzuka muri amwe mu mabonekerwa ya nyuma mbere y'uko azamurwa, atari nyuma cyane y'uko ababwiye ati, “Amahoro abe muri mwe, nk'uko Data yantumye najye ndabatumye.” Igitekerezo gitangirira muri Yohana 21:1. Ni igitekerezo cya barindwi mu bigishwa, mu kurambirwa gutegereza kwabo no kubabara, bagiye kuroba kandi bakamara ijoro ryose baroba ariko batagira icyo bafata, ariko ku itegeko ry'Umwami bakuruye amafi menshi
Noneho ibuka; iki ni igitekerezo cya rimwe mu mabonekerwa 10 y'Umwami nyuma yo kuzuka, mbere y'uko azamurwa ngo abavemo. Muri iri, Umwami yiyeretse abantu ubwe nk'Umwami wazutse kandi abararikira kugira ubusabane na We nk'isoko n'uw’agaciro mu bugingo.
Ibi byerekana mu buryo butangaje icyo Kristo muzima ari cyo kuri twe kandi akora muri ibi bihe - guhamagara abagabo n'abagore ngo bave mu bugingo bwo kwiheba n'imbura-mumaro ngo baze mu bugingo bw'ingira-kamaro kandi bwera nk`uko biga kubaho mu bumwe bw'ingenzi na Yesu Kristo no gukurikiza gahunda ya Databuja y'ubugingo
Ariko ibirenze ibyo, uyu mugani na none werekana intege-nke z'abantu uko bakunze gukorera muri bo badategereje Umwami, nta gahunda Ye, imbaraga n'ingufu ze, n'ubuyobozi buturuka mu bucuti-magara bw'umucunguzi.
Reka turebe muri make Yohana 21:1-10
Yohana 21:1-10 “Hanyuma y'ibyo Yesu yongera kwiyereka abigishwa be ku nyanja ya Tiberia; yiyerekana atya: 2 Simoni Petero na Toma witwaga Didumo na Natanayeli w'i Kana y'i Galilaya na bene Zebedayo n'abandi bigishwa babiri bari bari kumwe. 3 Nuko Simoni Petero arababwira ati: Ngiye kuroba. Baramubwira bati: na twe turajyana na we. Barahaguruka bikira mu bwato; ariko bakesha ijoro ryose ari nta cyo bafashe. 4 Umuseke umaze gutambika Yesu ahagarara mu kibaya cy'inyanja; ariko abigishwa ntibamenya ko ari We. 5 Yesu arababaza ati: Yemwe bana banjye, mufite icyo kurya? Baramusubiza bati: ntacyo. 6Arababwira ati nimujugunye urushundura i buryo bw'ubwato, murafata. Nuko bararujugunya ntibaba bakibasha kurukurura, kuko ifi zari nyinshi. 7 Wa mwigishwa Yesu yakundaga abwira Petero ati: Ni Umwami Yesu. Nuko Simoni Petero, yumvise ko ari Umwami, akenyera umwenda, kuko yari yambaye ubusa, yiroha mu nyanja. 8 Ariko abandi bigishwa baza mu bwato, bakurura urushundura rurimo ifi, kuko batari kure y'inkombe, ahubwo hari nka mikono magana abiri. 9 Bomotse i musozi, babona umuriro w'amakara, n'ifi zokejeho n'umutsima. 10 Yesu arababwira ati: nimuzane ku ifi mumaze gufata.
“Hanyuma y'ibyo” ni amagambo yerekeye kimwe mu bitangaza birindwi byasojwe no kuzuka Yohana avuga mu Butumwa Bwiza, ariko intego yabyo ivugwa neza, “kugira ngo mubashe.kwizera...” Agenewe kugeza abantu ku kwizera Yesu Kristo wenyine nk'Umwana w'Imana kandi nk'utanga agakiza wenyine (reba 28-31). Yohana 21 ni umusozo ugenewe guhishura Kristo mu buryo bumwe bw'ingenzi ku ntego yacu mu gihe Kristo atakiri ku isi mu buryo bw'umubiri.
“Yesu yongera kwiyereka abigishwa be...” Ni nde wamwerekanye? Yesu, uwazutse wari warapfiriye ibyaha byacu. Uku ni ukwiyerekana kwa Kristo wazutse. Yakoze iki? Yariyerekanye ubwe. Yariyerekanye ni phaneroo, “kurabagirana, kugaragaza.” Inshinga ifite impamvu kandi igice cyerekana ko Yesu ku bwende bwe yiyerekanye arabagirana. Ntivuga gusa ngo, “Yariyerekanye” (reba 1 Abakorinto 4:5). Kristo ku bwende bwe yerekanye ibintu bimwerekeyeho by'ingenzi kuri twe tugomba kumenya mu gihe atari kumwe na twe nk'Umwami w'ubugingo wazutse akazamurwa.
Kristo yiyeretse ubwe abigishwa, abizera, abari hamwe n'abamukurikiye, abo yari yarahaye kandi akabasuburiramo inshingano ikomeye kandi abo yabwiye ati, “nimunkurikire ndabagira abarobyi b'abantu.” Ariko ako gatsiko ntikaruhukaga kandi ntikagiraga ukwizera. Ibyiringiro byabo byarakomejwe, ariko barikuyoborwa no gusabana na We. Bari bafite Umukiza wazutse, bari bakiri mu gihu. None bagombaga gukora iki? Bagombaga kubyifatamo gute?
Ibi byakorewe he? Ku nyanja ya Tiberia aho aba bagabo barobaga. Tiberia ni ijambo ry'Ikiromani rivuga Inyanja ya Galilaya (Yohana1: 23). Rimwe na rimwe bayitaga batyo kubera umujyi wa Tiberia, umurwa mukuru wa Galilaya, wari ku nkombe zayo. Ariko tugomba kumenya ko aha hari ahantu hazwi neza n'abigishwa nk'abarobyi (Mariko:16 na Luka 5:1), kandi nk'abigishwa kuko bamaze igihe kinini hafi y'iyo nyanja cyangwa muri yo hamwe n'Umwami. Iyo nyanja mu Byanditswe ishushanya inyanja y'ubugwaneza. Ni aho bari bari rero mu gikari cyabo, ahantu bari bamenyereye. Mbega ukuntu ibi tubikeneye! Umwami arashaka gufata ubugingo bwacu uko buri – ibyo mu miryango yacu n'uko tumeze, ibyacu, ibyo duhoramo - ibintu dufata nk'ibidukwiriye tukabikora bitatugoye, ibyo dukora mu buryo butworoheye, hanyuma akoresha ibyo bintu ngo atwereke uko tumukeneye nk'ufite akamaro kandi ngo tubashe kunesha dukurikije ikigero cye.
Yabikoze Ryari? Igihe cyabyo ni icy'ingenzi!
“Byongeye” (umurongo wa 1), ni ukuvuga ko byari bikurikiye ukundi kwiyerekana k'Umwami. Abigishwa bari bamaze kumenya neza ko Umwami ari muzima kandi barabyizeraga (reba 21:26-29).
Gereranya na Matayo 26:32- Yagombaga guhurira na bo i Galilaya. Reba na Matayo 28:7, 10, 16. Aha turabona avuga umusozi wihariye bagombaga gutegererezaho kuza no kubiyereka kwe. Uru ni rwo rwari uruhare rwabo n'icyo bari bakeneye ubwo. Bagombaga guterana no gutegereza; ntibari biteguriye umurimo w'Imana. Gushaka ibyo bakora ntibyagombaga igisubizo ku kutaruhuka kwabo. Uwo bari bakeneye yari Kristo - kumutegereza no kumushaka.
“Umuseke umaze gutambika,Yesu ahagarara mu kibaya cy'inyanja” (umurongo wa 4). Uku kwiyerekana kwabaye nyuma y'ijoro rirerire ritagira umumaro ryo kwiheba gusa. YOO! MBEGA IGIHE CYIZA! Reba amagambo y'Umwami hano muri iki gice abahamagarira kureba ku gukena no kuneshwa, ariko na none akanabasezeranya ubumwe no kubaha imigisha.
Kuki ibi Byakozwe? Nk'intangiriro, igice cya mbere, cyerekana Yesu nk'Imana yigize umuntu ngo ibashe kuduhishurira Imana kandi abe inshungu itunganye y'umuntu, bityo igice cya 21, umusozo, werekana icyo Kristo ari cyo kuri twe nk'Imana-muntu y'icyubahiro yigize umuntu mu bugingo n’umurimo byacu. Byerekana kwiheba mu bugingo, ukuntu ubugingo butigera bushimisha iyo tutari mu busabane na Kristo wazutse nk'ingaruka yo kudakurikira inyigisho Ze ngo tube mu migambi Ye. Bitwereka kuneshwa tugira dukorera mu mbaraga zacu kimwe no kunesha dushobora kugira dukora uko tuyobowe na We cyangwa mu “mugambi wa Databuja.” Mu gusoza, byerekana umumaro w'ubusabane ku ntego n'umurimo n'ubushobozi byacu byo gukoresha umugambi wa Databuja.
Inshingano Ikomeye ntirangirira mu Butumwa Bwiza. Ihita igaruka iyo dutangiye igitabo cy'Ibyakozwe gikomeza ibyo Yesu yatangiye gukora no kwigisha. Bityo, mu gice cya mbere, Umwami abwira abigishwa be ati, “Icyakora muzaba...” (1:8).
Bityo, inshingano ikomeye ni iyihe? Intego yacu nyakuri ni iyihe? Aho itegeko rikuru rivugwa neza ni muri Matayo 28:19-20.
Sinshaka kuvuga mu byavuzwe haruguru aha ko intego n'umugambi byacu ari itegeko rikuru ryonyine. Sinizera ko ari ko biri. Ariko ni igice kiri muri twe kandi cy'ingirakamaro ku mugambi wacu nk'abizera Kristo kandi ko tutagifite, kugerageza kubaho nk'abakristo byaba ari nko kwubaka inzu nta misumari n'amatafari n'ibindi bikenewe ngo biyifatanye hamwe. Ni imwe mu mpamvu z'ingenzi zo kubaho kandi itanga akamaro, amahoro, n'umugambi byiyongeraho.
Birashoboka ko hari abantu bake batarumva ubutumwa ku Nshingano Nkuru yo muri Matayo 28:19-20. Mu gihe nizera neza ko kutavuga Ubutumwa atari ukubera kutamenya ahubwo ari ukubera kubura impamvu ibidutera, kutagira umutwaro, kutagira umwete, no kutaboneka, kudasobanukirwa ibyerekeye intego yacu no gusobanukirwa iki gice.
Kandi n'aho atari uko biri, dukeneye kwibutswa nka Petero muri 2 Petero 1:12-13. Niba tugomba gukora neza mu murimo wacu, dukeneye gusobanukirwa neza icyo uwo murimo urimo. Ibi bigomba kuba intego yacu, intego n'umugambi by'itorero, intego zituyobora zikadukoresha. Ariko niba intego zacu zidasobanutse akaba ari ibinyoma, tuzabura injyana n'ubuyobozi dukeneye nk'abantu b'Imana (Imigani 29:18; reba n’Abacamanza 21:25).
Nubwo ntazakurikira uru rutonde, uburyo bwiza bwo kwiga iki gice ni ubu bukurikira:
- Kwitwaza ubutware bwe n'imbaraga ze (umurongo wa 18).
- Turi mu ntego n'umugambi bye (imirongo 19-20a).
- Twijejwe gufashwa no kubana na we (umurongo wa 20b).
Imyubakire n`umumaro
Kugira ngo tumenye neza intego y'iyi nshingano nkuru yahawe itorero, dukeneye gusobanukirwa uko izi nteruro zubatswe n'uko uko kwubakwa gusobanurwa. Hatariho ibi twakomeza kubaho tudasobanukiwe icyo yaduhamagariye nk'itorero.
Umurongo wa 18 werekana inshingano n'amagambo yerekeye ubutware n'imbaraga by'Umwami ari byo rufatiro rw'inkunga, no gukomezwa, n'impamvu y'intego Umwami yaduhamagariye.
Umurongo wa 20b usozwa n'ibyiringiro by'uko Kristo akomeje kubana na twe adutera inkunga, adukomeza, kandi adushishikaza. Umurimo ubwawo uvugwa mu mirongo ya 19-20a.
Ni iyihe njyana nyakuri n'intego y'Inshingano Nkuru twahawe n'Umwami ? Umutima wabyo ni uwuhe?
Ibyanditswe bya mbere mu Kigiriki bifite inshinga imwe y'ingenzi igaragiwe n’izindi eshatu. Inshinga imwe y'ingenzi “muhindure abigishwa,” yerekana intego y'ibanze. Izo nshinga zindi, “mugende,” “mubabatize,” kandi “mubigishe,” zitwereka ibikubiye mu guhindura abantu abigishwa. Usobanuye uko byanditswe, igice kivuga ngo, “mugenda, muhindura abantu abigishwa,.mubabatiza,…mubigisha kwitondera ibyo...”
Inshinga ya mbere “Mugende”
Igice gikomeye muri uko kwubakwa ni uguhitamo uko umuntu yafata inshinga ya mbere, “kugenda.” Hari uburyo bubiri bukunze kuvugwa muri iki gihe. Bumwe ni uguha iyi nshinga ishusho y'itegeko yasobanura ngo “mugende.” Ubundi ni uguha iyo nshinga isura nka “kuba mwaragiye” cyangwa “mu kugenda kwanyu” cyangwa “nk'uko mujya guhindura abantu abigishwa.” Uretse ibyaba bikurikije uko igice cyanditse, ibi bitekerezo byombi biremewe. Mu Kigiriki, izi zombi zishobora gukoreshwa mu buryo bw'itegeko, ariko uko cyanditse n'uko iyo nshinga yaba ikoreshejwe ni byo bishobora kwerekana niba inshinga runaka ari itegeko.
Gukoresha gutyo n'uko igice cyanditse gityo byerekana ko ibi bishobora kumvikana nk'itegeko, “mugende,” ariko mu gihe ibi ari ukuri, ntidukwiriye kwibagirwa yuko itegeko n'intego by'ingenzi ari uguhindura abantu abigishwa.
Izikurikira ni ingero zerekana ko iyo nshinga ivuga ngo “mugende,” nk'itegeko, hakurikijwe uko ikoreshwa:
- Itangiriro 27:13 muri Bibiliya yitwa Septente, ubusobanuro bw'Ikigiriki mu Isezerano rya Kera, hari poreuthentes enegke rivuga ngo, “mugende, muzane.” Igiheburayo gifite inshinga zo mu bwoko bw'itegeko bubiri. Hari izindi ngero nyinshi muri Septente (Itangiriro 37:14; Kuva 5:18)
- Matayo 9:13, “Ariko nimugende, mwige uko iri jambo risobanurwa.” Aha Umwami ntiyarimo avuga ngo, “mu kugenda kwanyu, mwige uko iri jambo ryasobanurwaga.” Kandi ubwo busobanuro ni bumwe no mu mirongo ikurikira.
- Matayo 11:4, “Nimugende, mubwire Yohana,” Matayo 28:7, “Nimugende vuba, mubwire abigishwa be,” Mariko 16:15, “Mujye mu bihugu byose, mwigishe...” na Matayo 2:13 na 20, “Byuka, ujyane umwana.” Ni ukuri Malayika ntiyarimo avuga ngo, “nugenda, ujyane umwana,” cyangwa ngo, “mu kugenda kwawe, ujyane umwana.” Iri ryari itegeko ry'ikubagahu.
None se kuki iyi nyubako? Kuki hatakoreshejwe inshinga z'itegeko? Mbese ni ibintu bitagira icyo bivuze? Icya mbere, iyo nshinga ikoreshwa hamwe n'iyo yindi y'ingenzi kuko hari intego imwe y'ingenzi - guhindura abantu abigishwa. Guhindura abantu abigishwa ni umutima w'iyo nshingano. Icya kabiri, gukoreshwa kw'iyo nshinga kwerekana ko igikorwa cyayo gifatanye cyangwa cyerekeranye n'inshinga y'ingenzi. Itanga uburyo bwa ngombwa bwo gusohoza igikorwa cy'inshinga y'ingenzi.
Hatariho kugenda, igikorwa cyo guhindura abantu abigishwa nticyashoboka, cyane cyane iyo birimo amahanga yose. Kugenda ntabwo ari igikorwa gifite ikikibanziriza. Ntushobora gufatira ifi mu ngunguru. Tugomba gukora ikintu kiduhuza n'abantu kugira ngo tubageza kuri Kristo maze dutangire umurimo wo kubahindura abigishwa. Kugenda harimo ikintu cyose dukora uhereye ku kugira gahunda yo kwigana n’abandi Bibiliya, kumenyana n'abaturanyi, cyangwa se kwambuka tujyana Ubutumwa Bwiza ku moko y'abarimbuka.
Ayo magambo yombi, “mugende” na “muhindure amahanga yose abigishwa” ari mu buryo bwa AORIST mu Kigiriki bugira igikorwa igisobanutse kandi cyihutirwa. Igitekerezo ni “mugende mukore ibyo guhamagarwa kwanyu.”
Inshinga ebyiri zikurikiyeho, “Mubabatiza” na “Mubigisha”
Izi nshinga uko ari ebyiri ntabwo ziteye ikibazo cyane. Zitubwira ukuntu n'uburyo bukoreshwa mu guhindura abantu abigishwa. Ni gute duhindura abantu abigishwa? Kubw'ibikorwa bibiri - tubabatiza kandi tubigisha ari byo bihwanye n'ivugabutumwa no gukomeza abizera. Nk'uko Ryrie abivuga:
“Kubatiza ni igikorwa kimwe; kwigisha ni igikorwa gikomeza. Abigishwa bagomba kubatizwa (ikigaragaza agakiza - bityo, umuntu yabasha kuvuga ko abigishwa bagomba kubanza gukizwa); hanyuma bagomba kwigishwa hato na hato kwumvira (kwitondera ibintu byose).
Mu bihe byo mu Isezerano Rishya, kubatizwa byakoreshwaga nk'imwe muri gihamya y'uko umuntu yabaga yakiriye Kristo. Kubatizwa ntibyari ikintu cyakorwaga nk'igisanzwe nk'uko biri ubu. Nubwo bigaragara neza mu Isezerano Rishya ko umubatizo utazana agakiza, kubatizwa byari ukwerekana mu buryo bugaragara ko umuntu yabaga yakiriye Kristo kandi ko yabaga yiyunze n'abemera Kristo, itorero.” 133
Reba 1 Abakorinto 1:14-17; 15:3 herekana umubatizo, nubwo ukomeye, ntiwari igice cyo mu Butumwa Bwiza.
Mu yandi magambo, kubatiza abagabo n'abagore mu izina rya Data wa twese,.n’ibindi,.bigomba kubamo ndetse bikabanzirizwa n'ivugabutumwa rituma bamenya Kristo kandi bakabasha guhamirisha agakiza kabo kubwo kubatizwa.
Ibikigize n'impamvu cyanditswe
Kubera ko inshinga y'ingenzi n'itegeko ry'ibanze ry'Inshingano ari “uguhindura amahanga abigishwa,” turashaka gukomeza twibanda kuri iri tegeko kubera ko ari ryo mutima w'Inshingano Ikomeye.
Guhindura amahanga abigishwa birashaka kuvuga iki? Kugira ngo twumve ibi turashaka kwibanda ku muco n'igice ibi byanditswemo ari naho haturuka ubusobanuro no gukoreshwa kw'ijambo ry'Ikigiriki matheteuo.
Umuco byanditswemo
Ubusobanuro bw'ibanze: Matheteuo rishobora gusobanura “gukora imirimo y'umwigishwa,” ni ukuvuga, “kuba umwigishwa (umunyeshuri cyangwa uwiga). Rishobora no kugira ubusobanuro bwerekana impamvu, “guhindura umuntu umwigishwa,” ari na bwo busobanuro buri aha. Muri rusange, umwigishwa yari umuntu wagombaga kwishyira munsi y'undi ngo abashe guhabwa ubumenyi no gusobanukirwa.134 Gukoreshwa kw'iri jambo n'Umwami wacu kwibutsa iby'Umwigisha n’umunyeshuri, kubera ko ari muri ibi yakoresheje iryo jambo.
Iryo jambo ryakoreshwaga ku banyeshuri babaga mu busabane bwa hafi n'umwarimu wabo, bagendanaga na we, bagasangira na we, bakagira iminsi mikuru imwe bari hamwe na we. Abanyeshuri b'umwigisha barangwaga no kwumvira ubutware bw'umwigisha, kimwe no kwicisha bugufi imbere ye birenze uko umuntu yicisha bugufi imbere ya se cyangwa nyina kandi byagaragaraga mu gukorera umwigisha.135
Uburyo bwo kwigisha no kwiga bwari ukwicara ku birenga by'umwigisha; kumubaza ibibazo no guhabwa na we ibisubizo, kwitegereza ibikorwa by'umwigisha, cyane cyane uko yitwaraga ubwe mu by'amategeko n'uko yatangaga ibisubizo ku by'imyitwarire ku by'ubumenyi bw'amategeko n'imigenzo bye.136
Nyuma y'amasomo atoroshye umunyeshuri yarambikwagwaho ibiganza maze agahabwa uburenganzira bwo kwitwa Rabbi. Ubwo rero yari afite uruhare rwo gutanga ibyo yabaga yarigishijwe n'umwigisha we maze na we ubwe agahindura abantu abigishwa.
Uburyo bukurikije Bibiliya
Ijambo umwigishwa ubwaryo rivuga “uwiga cyangwa umunyeshuri.” Umwigishwa ni urimo ahabwa inyigisho. Ibi buri gihe byabaga birimo umwigisha n’umunyeshuri. Yohana Umubatiza yari afite abigishwa be (Matayo 9:14), Abafarisayo bari bafite ababo (Matayo 22:16), ndetse na Pawulo yari afite abe (Ibyakozwe 9:25), kandi, Umwami yari afite abigishwa benshi (Luka 6:17). Umwigishwa wo mu Isezerano Rishya ni uwigishwaga Bibiliya.
Bamwe bakurikiraga Umwami igihe gito gusa hanyuma bakarekeraho kubera icyo byasabaga. Hari Yuda wari utarakijijwe, Yosefu wa Arimatayo wabaye umwigishwa rwihishwa igihe gito, hari n'abandi babanaga na Yesu bo hafi. Umwami yizeraga ko kuba umwigishwa bisaba ko umuntu yitanga rwose.
Agakiza ni impano y'ubuntu ariko kuba umwigashwa bisaba ko umuntu abara icyo bisaba. Abizera bose bagombye kuba abigishwa, ariko bose ntibakurikira nk'abigishwa.
Na none, ongera urebe amagambo yo mu Nshingano Nkuru. Ni igiki cy'ingenzi ishingiyeho? Kuzana abayoboke, gukoranya ibiterane by'ivugabutumwa bikomeye, gutanga amataragite y'ivugabutumwa, kugira ibiterane bya Bibiliya byo kwigisha Tewolojiya ngo tubashe gusobanura agakiza? Oya! Hari ikintu kimwe kigaragara, cyane cyane mu Kigiriki, kandi kimwe gusa: “Guhindura abantu abigishwa.”
Guhindura abantu abigishwa ni byo mutima w'iri tegeko. Ibindi uko ari bitatu bitubwira uko tubikora, mu kugenda, kubatiza (bivuga kwamamaza Inkuru Nziza no kuzana abantu kuri Kristo), no kubigisha nk'abizera.
Akamaro k'aho byandikiwe n'impamvu
Iyo Inshingano Nkuru irebewe aho yandikiwe ikahatangirwa, ntitubona gusa ibiri muri twe imbere, ahubwo tubona impamvu yabyo.
(1) Kuramya kw'Abigishwa (umurongo wa 17)
Muri uyu murongo tubona Umwami wazutse kandi ufite ikuzo hamwe n’abigishwa bamupfukamiye bakamuramya kandi bakamusenga. Nubwo bashidikanyaga kuko byari bibakomereye gusobanukirwa ukuri kw’umuzuko, abenshi muri bo bemeraga ko yari Umwami wazutse kandi ufite ikuzo, nuko nneho bamuramyaga nk'Umwami. Icy'ingenzi ni uko Inshingano Nkuru yatangiwe mu kuramya no kwicisha bugufi. Gusubiza Inshingano Nkuru ni ingaruka yo kuramya no kwicisha bugufi ku bwami bwa Kristo. Niba twemera uwo ari We nyirizina kandi tukamuramya by'ukuri mu Mwuka no mu kuri, twagombye kwamamaza Ubutumwa Bwiza bwa Kristo mu isi kuko ari n'Umukiza usumba bose.
(2) Ibyiringiro by'Ubutware bwe (umurongo wa 18)
Itegeko ryo guhindura abantu abigishwa rishingiye ku butware bwe. Reba uko bavuga ngo “nuko” mu murongo wa 19. Ibi bivuga ubutware bw'Umwami butagira iherezo ahantu hose. Mu mucyo w'ibya ba Rabbi n'aho ibi byandikiwe, guhindura abantu abigishwa ku bw'ubutware bwa Kristo harimo ibi bikurikira:
- We wenyine ni We mwigisha mukuru kandi afite uburenga-nzira bwo gusobanura ibitugenga n'amagambo afite ubutware. We ubwe ni We mwigisha wacu w'ibanze, umurimo awukora ku bw'Umwuka Wera. Bibiliya, umubiri wa Kristo, n'abigisha bafite impano aha umubiri (Yohana 16:12-15; 1 Abakorinto 4:4-6; Abefeso 4:11-16).
- We wenyine afite uburenga-nzira bwo guhishura ubushake bwa Se no kwigisha abayoboke be. Twese tugomba kwicisha bugufi imbere y'ubutware bwe ku bw'Ibyanditswe, umugereka wacu ufite ubutware ku kuri. We wenyine afite uburenga-nzira bwo guca imanza no gufata ibyemezo akurikije gukiranuka kw'Imana.
- Bivuga kubaho buri munsi mu busabane buhoraho na We, dutegera amatwi Ijambo rye, tumwigiraho kandi dushyira mu bikorwa inyigisho ze, kandi tureka ubugingo bwe bukagaragarira mu bugingo bwacu bwa buri munsi. Kuba umwigishwa bisaba kwicisha bugufi kwuzuye imbere Ye kimwe no kwitangira umurimo nk'uko twiga kwikorera umusaraba wacu no kwicisha bugufi imbere y'ubutware n'ubuyobozi bwe.
- Bivuga kwamamaza Ijambo rye no gushaka kuzana abandi muri ubwo bumwe, kubigisha na bo kuzana abandi kuri Kristo no kwigisha abandi (2 Timoteyo 2:1-2).
Kubatiza abizera mu izina rya Data wa twese, Umwana, n'Umwuka Wera ni ikimenyetso cy'uko ubugingo bwa kera n'ibijyana na bwo bishize, kandi ko umuntu yinjiye mu bugingo bushya ku bwo kwizera n'ubusabane bushya na Yesu nk'Umwigisha wabo na Shebuja.
Kwigisha ni amabwiriza abakijijwe bakiri bato bagomba guhabwa ngo bubakwe n’Ijambo rya Sebuja, bahinduke abigishwa bumvira n'abahindura abandi abigishwa. Bagomba kwiga, gushyira mu bikorwa, kurinda, no guhererekanya icyo Kristo yabategetse
(3) Ibyiringiro by'uko Ahorana na bo kandi Akabana na bo (umurongo wa 20b).
Umurongo wa 20b uduha isezerano ry'uko Umukiza abana na twe iteka akatwigisha ko ahora aturinda, aduha imigisha, kandi atuyobora. Ariko si ibyo gusa. Anahorana na twe nk'umwigisha wacu ngo duhore tugirana ubusabane, ngo yakire amasengesho yacu, n'umurimo dushobozwa n'Umwuka nk'uko yadusezeranije. Icyakora, nk'abayoboke be, atari nk'umuco wa ba Rabbi b'Abayuda, nubwo twigisha abandi, ntiduhinduka ba Rabbi, ahubwo dukomeza kuba abayoboke be, dufite itegeko ryo guhindura abandi abanyeshuri ba Databuja.
Umusozo
Iyi.rero ni Inshingano Nkuru kandi ni yo ntego yacu. Umwami ahamagara itorero rye, natwe buri muntu ku giti cye ngo duhindure abandi abigishwa. Muri make, ibi birimo iki?
- Bivuga kugenda, ukajyana mu isi urukundo no kuzana abagabo n'abagore kuri Kristo. Bivuga kugira uruhare mu masengesho, mu gukunda bagenzi bacu, mu kubaka ibiduhuza, kandi kubera ubw`ibyo tugasangira Ubutumwa bwiza.
- Bivuga kubabatiza nko kugaragariza abandi iby'ubugingo bushya bwabo muri Kristo bamaze kugezwa ku Mwami ku bw'Ubutumwa Bwiza.
- Bivuga kububaka mu Ijambo ry'Imana, kubigisha kumenya, kurinda, no gushyira mu bikorwa Ijambo ry'Imana mu bugingo bwabo ngo na bo babashe guhindura abandi abigishwa bagira uruhare muri uku kugwiza kubw'umurimo w'umubiri (itorero ryigenga).
Uku ni uguhamagarirwa kwitanga, gusabana n'Umwami, gusabana n'abandi bizera, igihe cy'Ijambo ry'Imana no gusenga, hamwe no kwitangira gukora ibintu bitubashisha kugera ku bandi ku bw'Umwami no kwinjiza benshi bashoboka mu murimo wo guhindura abandi abigishwa.
Buri wese muri twe akeneye kwibaza ikibazo, “muri ibi njyewe ndi he?”
Gusobanukirwa ubushobozi bwacu
Gushobozwa gusohoza gahunda ya Kristo
Nigeze kuvuga haruguru ku buryo itorero rya mbere, nk'uko byanditswe mu Byakozwe n'Intumwa, ryakuraga cyane mu mbaraga zikomeye. Ahantu hamwe dusoma ukuntu Umwami yongereye ku itorero abantu 3.000, hanyuma gato 5.000 (Ibyakozwe 2:41; 4:3). Ariko ikibazo cy'ingenzi ni iki, ni gute dufata ibintu nk'ibyo?
Igitabo cy'Ibyakozwe gikunze kwitwa Ibyakozwe n'Intumwa kubera ko muri cyo tubona ibikorwa n'umurimo by'Intumwa z'Umwami wacu ku byo yatangiye gukora no kwigisha (Ibyakozwe 1:1). Ariko byaba ari ukuri kurushaho twise iki gitabo Ibyakozwe n'Umwuka Wera ku bw’umurimo n'imbaraga by'Umwuka bigaragara hose kandi nk'impamvu n'isoko byo gukwirakwiza Ubutumwa Bwiza mu kwamamaza Yesu Kristo. Inyuma y'umurimo w'Intumwa umurimo w'Umwuka w'Imana wagaragaye hose. Igitabo cy'Ibyakozwe ni umurimo w'abantu bashyizeho itorero kandi bakayobora umurimo w'abamisiyoneri. Nk'uko Oswald Sanders abivuga,
Birenze ibyo guhererekanya iby'agaciro ko icy'ingenzi kigaragaza abo bagombaga no guhabwa imyanya yo hasi mu itorero rya mbere ari uko bagombaga kuba abagabo “buzuye Umwuka Wera.” Bagombaga kuba bazwi kubwo gukiranuka no gutungana kwabo, ariko cyane cyane kubwo kuba ab'Umwuka kwabo. Uko umuntu yaba afite ubwenge bw'isi ate, afite ubumenyi mu kuyobora ate, adafite icyo gikoresho cy'ingenzi ntashobora by'ukuri guhindura abandi abayobozi mu byo Umwuka.137
Ntidukwiriye gutangazwa n'inyigisho n'isezerano by’Umwami yahaye Intumwa ze mu Byakozwe 1:4-8. Aha yarababwiye ndetse natwe aratubwira ko ibyo dukeneye ku murimo wacu no kugira ngo tuwukore neza bishingiye ku murimo n'imbaraga by'Umwuka w'Imana. Gutsinda kwacu, gushira amanga kwacu, inkunga tugira, ubushobozi bwacu bishingiye ku Mwuka w'Imana, bigomba kuba nko mu gihe cya Zekaria igihe Ijambo ry'Imana ryaje kuri Zerubabali, “si ku bw'amaboko, kandi si ku bw'imbaraga, ahubwo ni ku bw'Umwuka wanjye, ni ko Uwiteka nyir'ingabo avuga (Zekaria 4:6)
Ni.kuki umurimo w'Umwuka w'Imana ari ingira-kamaro? Ni ukubera kutihaza kwacu kandi ni ukubera ko kugeza abantu kuri Kristo ari umurimo utangaje w'Umwuka w'Imana wo kwemeza no kumena kubwo kwinangira k'umutima w'umuntu, kumurikira umwijima w'ubwenge bw'umuntu, no guhindura mushya umwuka w'umuntu wari upfuye ku by'Umwuka. Ntakitagira imbaraga z'Umwuka w'Imana cyihagije. Guhindura abantu abigishwa, kugeza abagabo n'abagore kuri Kristo no kububaka bishobora gukorwa gusa n'abantu buzuye Umwuka. Ibibaranga bindi na byo ni byiza, ariko kwuzura Umwuka (kuyoborwa n'Umwuka Wera) ni ngombwa.
Ibihe by'Umwuka
Duhereye ku kugendana n'Umwami kw'umwizera, umurimo w'Umwuka Wera ni umwe mu mahame n'amasezerano y'ingenzi yo mu Ijambo ry'Imana mu bihe by'itorero. Ibi bihe, ibihe by'itorero, ni ibihe by'Umwuka. Umwuka Wera ni umuyobozi wihariye w'Imana, impano, n’ibikoresho by'imbaraga byo guha ikuzo no guhishura Yesu Kristo no kugira ubugingo bwa gikristo.
Isezerano ry'Umwuka
Umwuka Wera ni We uvugwa mu masezerano atangaje yo mu Isezerano rya Kera n'Irishya (Ezekiyeli 36:24-27; 37:14; Yesaya 44:3; 59:21; 7:37-39; 14:16,17; Ibyakozwe 1:4-8).
Ukuri kwo kuza kw'Umwuka
Ibice bikurikira byerekana ukuri ko kuza kw'Umwuka Wera nk'uko kwasezeranijwe n'abahanuzi n'Umwami Yesu (Ibyakozwe 2:1-33; 10:43-44; 11:15-18; 1 Abakorinto 6:19; Abefeso 1:13-14; 4:30; Abagalatiya 5:5-25).
Ibihe by'Umwuka bigaragazwa
Igishushanyo.gikurikira kigaragaza umurimo wihariye w'Umwuka mu by'itorero ry'abizera nk'uko bitandukanye n'ibihe by'abera bo mu Isezerano rya Kera.
Umurimo w'Umwuka mu gitabo cy'Ibyakozwe n'Intumwa
Akamaro k'umurimo w'Umwuka muri ibi bihe gahita kagaragara kubera: (a) Amagambo “Umwuka Wera” akoreshwa inshuro 40, (b) “Umwuka,” ku byerekeye
Umwuka w'Imana, inshuro 14, (c) “ku bw'Umwuka” bigaragaza umurimo We, inshuro 4, (d) “wujujwe” cyangwa wuzuye byerekana kuyoborwa na We rikoreshwa ku by'Umwuka inshuro 8, kandi, (e) ahenshi muri ibi bice, Umwuka w'Imana ubonwa nk'ukora igikorwa cyo gushoboza no kuyobora itorero mbere na mbere mu murimo waryo w'ubumisiyoneri ku isi. Na none, gereranya: Ibyakozwe 2:4; 4:8, 31; 6:10; 8:29, 39; 10:19; 11:12, 28; 13:4, 9, 52; 16:6, 7; 21:4.
Imirimo n'imigambi by'Umwuka
Intumbero y'ingenzi yo mu Byanditswe:
Bamwe babona umugambi w'Umwuka mu bugingo bwacu nk'imbaraga, abandi nko gukora neza, nk'ubumwe, cyangwa nko kugenga impano z'Umwuka, bamwe nko kwigisha, abandi nk'imirimo Ye y'ibitangaza n'ibindi. Ibi byose ni /cyangwa byabaye imirimo y'Umwuka kandi ni ingira-kamaro ku mubiri wa Kristo. Icyakora, gukuririza umwe muri yo usuzuguye indi, kandi cyane cyane gusuzugura kwibanda gukomeye ku Ijambo ry'Imana, ni ugukora amakosa.
Kristo ni ubugingo bwacu, ibyiringiro by'ikuzo. Bityo rero, intumbero ikomeye twahawe mu Ijambo ry'Imana ni Umwuka Wera mu mirimo Ye yose yaduherewe kuduhuza no kuba muri twe kwa Kristo. Yahawe kwerekana Kristo n'umurimo We, kumumenyekanisha, no kutumenyesha icyo ari cyo kuri twe (reba Abaheburayo 2:1-4; 6:4; 10:29 n'ingingo ivugwa muri iki gitabo).
Umurimo w'Umwuka ushingiye kuri Kristo. Ntushingiye ku muntu, ku mpano, uko abantu bateye, ibyo umuntu ahura na byo, ahubwo ngo ushingiye ku Mwuka Wera wibanda ku bikorwa bye bitangaje. Reba ibice bikurikira: Yohana 7:37-39; 14:26; 16:8-14.
Umwuka Wera rero, ntaduhamagarira kwita kuri We cyangwa ku muntu, ahubwo guhanga amaso kuri Kristo n'ibyo Imana yakoreye mu Mwana wayo ku bwe. Umugambi We binyuze mu mirimo Ye ni ugukuza kwizera, urukundo, kuramya, kwumvira, ubusabane, no kwitangira Kristo.
Ibi rero bihinduka ikidufasha mu kugenzura imyuka n'umwimerere wayo muri Bibiliya.
Inshamake y'imirimo y'Umwuka:
(1) Uwo Umwuka ari We: Si imbaraga gusa cyangwa ikidukoresha cyangwa ingufu. Ni umuntu kandi ni Imana; ni uwa gatatu mu bagize Ubutatu, We nk'umuntu, ashobora kurakazwa (Abefeso 4:30), kubeshywa (Ibyakozwe 5:3-4), kwumvirwa (Ibyakozwe 10:19-21), gusuzugurwa (Ibyakozwe 7:51), no gutukwa (Matayo 12:31).
(2) Icyo Umwuka ari cyo ku bizera:
- Ikimenyetso (2 Abakorinto 1:21-22; Abefeso 1:13).
- Uwo dusigwa (2 Abakorinto 1:21-22; 1 Yohana 2:20, 27).
- Ingwate (2 Abakorinto 1:21-22; Abefeso 1:14).
- Umufasha (Yohana 14:16, 26).
(3) Icyo Umwuka Wera akorera abizera:
- Kwemeza no guhishurira Kristo abantu (Yohana 16:8-11).
- Guhindura abizera bakagira ubugingo bushya (Tito 3:5)
- Kubatiza abizera muri Kristo (1 Abakorinto 12:13).
- Gushyira imico ya Kristo mu bamwumvira (Abagalatiya 4:19; 5:5, 16-23).
- Akuza gukomera mu by'Umwuka (Abagalatiya 3:1-3; 5:1-5; Abaheburayo 5:11-6:6).
- Arigisha, asobanura Ijambo ry'Imana (1 Abakorinto 2:9-16; Yohana 14:26; 16:11 n'ikurikira; Abefeso 3:16-18).
- Ashyira ukuri mu bikorwa mu mibereho yacu (Abaroma 8:16; Yohana 14:26; Abefeso 6:18).
- Aha imbaraga amasengesho yacu (Abefeso 6:18; Yuda 20; Yohana 15:7; reba Zaburi 66:18).
- Aha akamaro kuramya kwacu (Yohana 4:23, 24; Abefeso 5:18 n’ikurikira [reba Yesaya 1:11 n'ikurikira, 59:1 n'ikurikira, Zaburi 50:16 n’ikurikira]).
- Atanga ubushobozi, kugenga, ububasha, n'umutwaro wo gutanga ubuhamya (Ibyakozwe 1:8; 13:4; 16:6; 1 Abatesalonike 1:5).
- Atanga ubushobozi ku murimo (1 Abakarinto 12-14; 1 Petero 4:10 bwerekeye ku mpano z'Umwuka zikoreshwa mu mbaraga z'Umwuka bitewe n'urukundo, umurimo w'Umwuka).
Iyi mirimo yose yerekana akamaro k'umurimo w'Umwuka mu myitwarire ya buri munsi, cyane cyane ku guhamya kwacu. (Ibyakozwe 1:8; Abagalatiya 5:16-26; Abefeso 5:18). (Ku by'inyigisho inonosoye ku kuyoborwa n'Umwuka , reba Igice cya 2, Isomo rya 5).
Umusozo
Kugira ngo tubyemere, tugomba gusobanukirwa ko ibyo dukeneye ngo uguhamagarwa kwacu cyangwa inshingano yacu nk'abizera Kristo ari ukuzura Umwuka Wera - Umwuka w'Imana akayobora ubugingo bwacu. Ntitugomba gutekereza ibi mu buryo bwo gutanga ubuhamya gusa nk'aho kwitegura guhamya, tugomba kwuzuzwa Umwuka kimwe no kwinjiza umugozi w'amashanyarazi aho winjizwa. Ntibikora bityo.
Bikwiriye kumenywa icyakora ko, hafi ya buri gikorwa cy'Umwuka Wera mu gitabo cy’Ibyakozwe cyari gifite intego yo gukwirakwiza Ubutumwa Bwiza ku bagabo n'abagore. Icyo yitaho cyane, icyo gihe kimwe n'ubu, kwari ugukora itorero ngo ribe itorero ry'abamisiyoneri. Mbese ibyo ntibyagombye kuba ibyacu na twe?138.
Kubera ko Umwuka Wera ari ingenzi ngo tugire imico ya Kristo mu bugingo bwacu kandi duhamirize abandi, uko tugendana n’Umwuka w'Imana ntibyagombye kuba ibanze mu bugingo bwacu, atari uko dukwiriye kugira ibyishimo byinshi ku mpamvu zacu bwite, ahubwo ngo dusohoze umuhamagaro w'Imana? Hatariho kwuzuzwa Umwuka, turaneshwa. Icyo dukunze gukora ni ukwiringira ubushobozi bwacu - amashuri twize, abo turi bo, uko duteye, kumenya kwemeza, n'ibindi. Ariko tugomba kwibuka Ijambo Imana yabwiye Zerubabeli ngo, ibyo tubasha gukora “si ku bw'amaboko (ubushobozi bw'umuntu) cyangwa imbaraga (imbaraga z'umuntu, ubushobozi, cyangwa ubushishozi), ahubwo ni ku bw'Umwuka Wanjye, ni ko Uwiteka nyir'ingabo avuga” (Zekaria 4:6). Ikindi dukunze kugira ni ubwoba, ariko Ijambo yabwiye Zerubabeli rirwanya ubwoba no kwiyizera kuko Ijambo yabwiwe ryari iryo kumukomeza imbere y'amakuba (reba 2 Timoteyo 1:6-7).
None se kuzuzwa Umwuka ni iki kandi nabibona nte?
Bishyizwe mu magambo make yabyo, kuzuzwa Umwuka bivuga ko, kubwo kwicisha bugufi ku bwende kandi mu gusubiza kwakira agakiza, kamere y'umuntu yuzuzwa, ikagengwa, kandi ikayoborwa n'Umwuka Wera. Ijambo kwuzura ubwaryo rishyigikiye ubwo busobanuro. Igitekerezo si icy'ikintu gisukwa mu gikoresho kitagira umumaro. “Icyigarurira ubwenge kirabwuzura,” ni ko Thayer yavuze,…Uko gukoreshwa kw'iryo jambo kuboneka muri Luka 5:26 (KJV): “Bose barumirwa,” na Yohana 16:6: “Kuko mbabwiye ibyo, imitima yanyu yuzuye agahinda.” Ubwoba bwabo n'agahinda kabo byarabayoboraga uretse amaranga-mutima yabo; byarabagengaga bikabayobora. Ibyo ni byo Umwuka Wera akora iyo tumusabye kutwuzura.
Kwuzura Umwuka rero, ni ukuyoborwa n'Umwuka. Ubwenge n'amaranga-mutima no kwitanga kimwe n'imbaraga z'umuntu byose abigira ibye ngo asohoze imigambi y'Imana...Aha, Umwuka atarakajwe kandi atabangamiwe ashobora kweza imbuto z'Umwuka mu muyobozi, hamwe no kuzana abantu kuri Kristo no kubamurehereza byiyongera ku murimo we n'imbaraga zo guhamya Kristo. Umurimo wose w’ukuri ni uguhorera (nk’ukw’amazi) k'Umwuka wera mu bugingo bwitanga kandi bwuzuye Umwuka.i139
Ubutumwa Umwami yaduhamagariye Inshingano Nkuru. Ni ukuba igice cya gahunda Ye yo guhindura abantu abigishwa. Ntidushobora kugira ikidushishikaza n'ubutwari tudafite ubushobozi yatanze - Umwuka utura muri twe yahaye buri mwizera ngo atwiteho kandi adushoboze kugira ubugingo bwa Kristo, ubugingo bugengwa n'urukundo rwe no gushobozwa n'imbaraga ze.
133 Charles C. Ryrie, So Great Salvation, Victor Books, Wheaton, IL, 1989, p. 103.
134 Cleon Rogers, “The Great Commission,” Bibliotheca Sacra, Vol. 130, No. 519, Jul 1973, 262f.
135 Rogers, “The Great Commission,” Bibliotheca Sacra, 264.
136 Rogers, “The Great Commission,” Bibliotheca Sacra, 264.
137 Oswald Sanders, Spiritual Leadership, Moody Press, Chicago, 1986, p. 97.
138 Sanders, p. 100.
139 Sanders, p. 101.
Related Topics: Basics for Christians


text:
Mu gice giheruka Mateso yari afunzwe ashinjwa gusambanya umugore w’abandi no kwica, Raissa we yari ajyanywe muri Amerika, ese byaje kugenda bite?
.....Ikinyamakuru Mwananchi nticyazuyaje kumenya amakuru ko umwanditsi wabo w’umunyamahanga yafunzwe azira ibyaha bikomeye cyane byo kwica no gufata ku ngufu. Ndetse banditse ko yavuye mu Rwanda ahunga ibyaha byo gutwika inyubako ya leta yabagamo akanafatanwa ibiyobya bwenge. Maze wa mugabo witwa Asinatoli wari uhagarariye Radio n’igitangazamakuru INZIRA ubwo yarimo asoma amakuru mugitondo atungurwa no gusoma iyo nkuru kuri Mwananchi ndetse no gusanga umwanditsi wabo witwa HAKUZIMANA Mateso bari baraburiye irengero ariwe wafungiwe muri Kenya.
Bahise bafata umunyamategeko wabo maze berekeza Kenya gushaka umukozi wabo.
Bagiye berekeza kuri gereza ikinyamakuru Mwananchi cyari cyanditse ko afungiwemo maze bagezeyo basaba kuvugana nawe babaha uburenganzira bw’iminota icumi. Ni uko abatekereza inzira zose n’uburyo yaje kugera Kenya atorokanye na Raisa mu ibanga rikomeye ababwira n’uko byaje kumugendekera agafungwa. Ariko mu gihe bari bakiganira umupolisi yaje avuga ko hari abandi banyakenya baje kumusura maze Mateso atungurwa no kubona ari Vumiria na Pendo bahingutse.
Ni uko bose bapfukamira hasi rimwe bamusaba imbabazi ndetse bamutekerereza ukuntu bashyizweho iterabwo n’Umunyarwanda witwa Gatuza akabigisha ukuntu bazamubeshyera maze bongeraho bati “kandi yatubwiye ko tubivuze cyangwa ntitubikore azatwica, maze natwe tubura amahitamo tubigenza uko yabishakaga ngo turengere ubuzima bwacu.”
Mateso nta kintu yabasubije ahubwo yaraturitse ararira ni uko Asinatoli abaza abo banyakenya niba batabasha kuvuga ukuri kuri polisi maze uwo mwere agafungurwa ariko baratakamba bati “Hano muri Kenya hari itegeko rivuga ko ubeshyeye undi yicwa, tubivuze bahita batwica rwose.” Nyuma y’umwanya munini Mateso yahise avuga ati “Ndababariye ni mumve mu maso.”
Ni uko uwo munyamategeko asaba inzego z’uumutekano za Kenya kubaha imfungwa yabo ikajyanwa gukurikiranirwa mu Rwanda ashingiye ku byaha bimwe yashinjwaga ko yakoreye mu Rwanda, maze bidatinze Mateso yoherezwa i Rwanda afungirwa muri gereza nkuru ya Kigali.
Bidatinze Raisa yaje guhembuka ahamagara Mateso amubaza ngo unkoreye ibiki mukundwa? ariko atungurwa no gusanga ari mu ndege, agaruye ubwenge neza abaza aho ari bamusobanurira neza ibyo Mateso yakoze maze George ati “Rero so yabonye urembye ampamagara kukujyana muri Amerika kwitabwaho n’abaganga b’inzobere” nuko banamubeshya ko amaze iminsi ine muri koma.
Bidatinze Raisa yageze kwa George maze asanga nta wundi muntu uriyo, George amusaba ko bararana ariko Raisa arabyanga maze arara mu cyumba cy’abashyitsi.
Gusa uyu mukobwa yumvaga afitiye urwango rwishi Mateso kuko yatekerezaga ukuntu yemeye kwitandukanya n’umuryango we ndetse agahomba amashuri ye kubera we ariko ntabihe agaciro akamuca inyuma, kuburyo yumvaga nta kintu gihagije yakora ngo kibabaze Mateso bingana n’uko yamubabaje uretse kuba yasangiza undi mugabo ku biryo Mateso yariyeho.
Raisa yigiriye inama yo kubabaza Mateso agakora urukundo na George yihorera kuri Mateso, ni uko guhera umunsi wakurikiye Raisa amera nk’uwokamwe no gukora imibonano kuko nta masaha abiri yashiraga adasabye George ko baryamana kandi si ukumwiha yarirekura bikomeye kuburyo yavugaga ati “Ndibaza niba Mateso yarankundaga koko ibi mba nkora abyiyumvamo nawe agashengurwa n’umubabaro ndetse icyampa akagera nk’aha maze agasanga nsusurutsa George twambaye ubusa nk’ukuntu nasanze Vumilia yambaye ubusa imbereye.”
Buri gihe Raisa yabaga atekereza ko ntacyo yakorera Mateso ngo byibura nawe ababare nk’uko yamubabaje.
Ubwo Raisa yajyanwaga muri Amerika umugore wa George yari yaritabiriye inama y’iterambere ry’abagore yaberaga mu Bushinwa, iyi nama ikaba yarabagaho buri mwaka igamije kureba aho abagore bo mu bihugu bikomeye bageze biteza imbere.
Ariko kuko yafuhiraga umugabo we iyo yabaga adahari yasigaga kamera hejuru y’uburiri ngo nihagira umuntu uzinjiramo azabimenye,maze umunsi umwe inama ishoje ashaka kureba uko iwe muri Amerika hiriwe atungurwa no kubona amashusho umugabo arimo guhuza urugwiro n’umwiraburakazi. Ako kanya ntiyasabye n’uruhushya no mu nama yahise yurira indege maze agera iwe mu gitondo.
Agahinda kagira nkana n’ubundi yahingutse hejuru yabo barimo guhuza urugwiro no mu buriri bwe byongeye umwiraburakazi n’ukuntu yabangaga cyane. Ariko igihe uyu mugore yashakaga gutera amahane umugabo yahise amusaba kwitonda maze George akora mu kabati amuhereza urupapuro rwa gatanya yamaze gusinyisha kuko ashingiye ko Julliette uwo atabyaraga bityo umunyamategeko wa George yari yazanye icyemezo cya gatanya nkuko George yari yabimusabye.
Ako kanya Julliette yagiye mu cyumba cy’abashyitsi arafunga, maze Raisa na George bakomeza kuryoshya ntacyo bitayeho. Ni uko aho babyukiye Raisa asaba George kugenda akaganiriza umugorewe neza bakanumvika uko bazagabana imitungo.
George yagiye gushakira Julliet mu cyumba cy’abashyitsi ariko yamaze nk’isaha akomanga ku rugi Julliet yanga kumukingurira neza, maze umujinya umwishe asatura urugi amusangamo. Akigeramo yasanze umugore yapfuye kare ndetse n’amaraso yari yarangije gukonja kuko yariyakoresheje imiti itagenewe abantu kandi afata myishi ishoboka. ni uko iby’urupfu rw’uyu mugore biratangazwa muri Amerika hose.
Hashize icyumweru kimwe George yahise akora ubukwe ku mugaragaro we na Raisa kuburyo isi yose yavuze byishi kuri ubu bukwe!ndetse n’ibinyamakuru byose byatangaje iby’iyi nkuru y’ukuntu nyuma y’icyumweru umugore w’umuherwe apfuye yahise arongora umwiraburakazi ariwe mukobwa wa nyakubahwa Donald KAMANZI.
Asinatoli akibona iyo nkuru, yahise afata ikinyamakuru agishyira Mateso kuri gereza ngo amwereke ko umugore we yarongowe n’undi....
Murenzi Sixbert
Ushaka gusoma igice cyabanje, kanda hejuru ku itangiriro ry’icyo gice uri gusoma, ku magambo ari mu ibara ry’umutuku asobanura uko mu gice hiherutse byarangiye.Ufite andi makuru ushaka kuduha, hamagara kuri 0784444190.


text:
Hirya no hino mu mujyi wa Kigali haragaragara imitako ya Noheri yiganjemo igiti cya Noheri cyumishijwe mu buryo bwa kizungu; amakarita ariho ubutumwa bwa Noheri, ndetse na Pere Noel n’ibindi. Ibyo bikagaragaza uko umusi mukuru wa Noheri witeguriwe i Kigali.
Nyamara ababicuruza babwiye Ijwi ry’Amerika ko icyashara cyabo kitifashe neza, cyane, bagereranije n’imyaka ishize. Bati ’biragaragaza ko mu mufuka w’Abanyarwanda hatifashe neza”.
Mu gihe ariko aba barira, abashoferi batwara abagenzi bo baraseka bakamwenyura. Abagenzi ni uruvunganzoka. Abenshi bahisemo kwerekeza iy’igiturage kurirayo umunsi mukuru wa Noheri. Bamwe twabasanze aho bategera abagenzi babuze imodoka byabashobeye, bibaza niba Noheri bazayirira i Kigali.
Abacuruza
ibyo kurya nabo badutangarije ko abaguzi atari benshi cyane. Basanga ibi
biterwa n’uko Noheri n’Ubunani byizihizwa abantu bafite ibindi bibategereje,
birimo nk’itangira ry’amashuri riba mu kwa mbere.


text:
“Mwami, none ntegereje iki? Ni wowe niringira”- Zaburi 39:7
Ijambo ry’Imana ritumbwira ko , ishaka ko tuba abanyamigisha ( Gutegeka kwa kabiri 29:8) . Bibiliya ivuga ko umuntu witondera amagambo y’isezerano, akayumvira azahabwa umugisha. Gusa satani ahora ashaka gutera abantu ubwoba no kubambura ibyiringiro. Umukristo wabize ibyiringiro, ntaba akibarizwa hafi y’Imana. Satani amujyana mu isi akamwihebesha, ntabe agifite amahoro n’ibyishimo Imana itanga.
Umwanzi Satani we nta kindi abwira abantu kitari ukubihebesha ko ntacyo bazageraho, ko imibereho yabo itazahinduka , mbese ko ibintu bidashobora kuba byiza . Iyo abantu bamwe bumviye ibyo binyoma bya Satani , bahora nta byiringiro bafite. Ibyo twizera ni byo tubona, byaba ari byiza cyangwa bibi.Kubw’ibyo umukristo akwiye kurangwa no kwizera Imana nk’uko Bibiliya ibidushishikariza muri Mariko “ Yesu arabasubiza ati “Mwizere Imana. Ndababwira ukuri yuko umuntu wese wabwira uyu musozi ati ‘Shinguka utabwe mu nyanja’, ntashidikanye mu mutima we, yizeye yuko icyo avuze gikorwa yakibona .Ni cyo gitumye mbabwira nti ‘Ibyo musaba byose mubishyizeho umutima mwizere yuko mubihawe, kandi muzabibona” –Mariko 11:22-24
Haranira guhorana ibyiringiro, ukomeze kwizera ijamo ry’Imana . Ba nka Aburahamu, we ngo n’ubwo nta mpamvu n’imwe yari ihari yatuma agira ibyiringiro, ariko yizeye ko iby’Imana yamusezeranyije n’aho byatinda ariko bizasohora . Yakomeje gutegereza kandi ntiyacogora gushima no guhimbaza Imana ku buryo na satani atigeze abasha kumutinyuka ngo abe yahungabanya ukwizera kwe. “ Aburahamu uwo yizeraga yiringiye ibitakwiringirwa, ngo abe sekuruza w’amahanga menshi nk’uko byavuzwe ngo “Urubyaro rwawe ni ko ruzangana.” Kandi nubwo abonye umubiri we umaze gusa n’upfuye kuko yari amaze imyaka nk’ijana avutse, akabona na Sara yaracuze, kwizera kwe ntikuragacogora, ahubwo abonye isezerano ry’Imana ntiyashidikanishwa no kutizera, ahubwo akomezwa cyane no kwizera ahimbaza Imana” – Abaroma 4:18-20
Icyatumye abakera batubera ibyitegererezo by’imirimo myiza, ni uko bagiye bizera Imana. Uwizeye Uwiteka , amubera ibyiringiro. Haranira kugira ibyiringiro, bityo Satani ntazabasha kukwihebesha kuko uzabeshwaho no Kwizera muri kristo Yesu.


text:
Imiryango 70 y’abakristo mu gihugu cy’Ubushinwa mu gace kitwa Yang Jia nyuma yo gukorwa ku mutima n’ubutumwa bwiza bw’ijambo ry’Imana, buhamagarira buri wese kwita ku mpfubyi n’abapfakazi, yahise yakira abana 170 ibakura mu bigo by’impfubyi bakajyanwa kurererwa mu miryango.
Robert Glover washinze umuryango wa gikristo wita ku bana ‘’Care for Children’’, akaba ri nawe wazanye iki gitekerezo avuga ko yahoranye inzozi zo kubona abana bava mu bigo by’impfubyi bagashyirwa mu miryango isanzwe, bagahabwa urukundo nk’abandi bana bafite ababyeyi. Iki gitekerezo yari ahuriyeho n’abandi benshi cyari kigamije kwimura byibuze abana basaga Miliyoni bakabasha gushyirwa mu miryango bavuye mu bigo by’impfubyi.
InfoChretienne.com yatangaje iyi nkuru, yanditse ko aba baturage bo mu gace ka Yang Jia nyuma yo gukorwaho n’amagambo yo muri Bibiliya ahamagarira buri wese kwita ku mpfubyi n’abapfakazi, nibwo bafashe umwanzuro wo kwakira aba bana bagatangira kwitabwaho n’imiryango aho kurererwa mu bigo by’impfubyi. Iki gitekerezo kandi kikaba cyarahise gikangura Leta y’Ubushinwa yo gutangira gutekereza kuri iki kibazo.
Muri aba bana 170 bakiriwe n’iyi miryango, 99% byabo bakaba babana n’ubumuga bugaragara inyuma abandi bakagira ubwo mu mutwe. Ubusanzwe ijambo ry’Imana ritwereka ko iyo umuntu akoreye umuto kurusha abandi ibyiza ( ubabaye, impfubyi, abapfakazi, abakene, abashonje, abambaye ubusa) aba abikorera Yesu, ari nawe uzamwitura.


text:
mer.
22
déc.
2010
ISOMO RYA MBERE
Isomo ryo mu gitabo cy’Umuhanuzi Sofoniya (Sof 3, 14-18°)
14Rangurura ijwi wishimye, mwari w’i Siyoni! Israheli, hanika uririmbe! Ishime, uhimbarwe mwari w’i Yeruzalemu! 15Uhoraho yakuvanyeho imanza zari zigushikamiye, yirukanye abanzi bawe! Umwami wa Israheli, Uhoraho ubwe akurimo rwagati ; ntuzongera ukundi gutinya icyago. 16Uwo munsi bazabwira Yeruzalemu bati «Witinya, Siyoni! Ibiganza byawe nibireke gucika intege! 17Uhoraho Imana yawe akurimo rwagati, ni We Ntwari ikiza! Azishima cyane ku mpamvu yawe, mu rukundo rwe azakuvugurura; azabyina kandi azarangurure ijwi kubera wowe, 18mbese nko mu byishimo by’ iminsi mikuru.»
ZABURI (Zab 33 (32), 2-3,11-12,20-21)
Inyik/ Nimukomere mu mashyi Uhoraho,
nimumuririmbire indirimbo nshya!
Nimusingize Uhoraho mucuranga icyembe,
munamucurangire inanga y’imirya cumi.
Nimumuririmbire indirimbo nshya,
mumucurangire binoze muranguruye amajwi!
Nyamara umugambi w’Uhoraho ugumaho iteka ryose,
n’ibitekerezo by’umutima we bigahoraho,
uko ibihe bigenda biha ibindi.
Hahirwa ihanga Uhoraho abereye Imana,
hahirwa umuryango yitoreye ngo ube imbata ye.
Twebwe rero twizigiye Uhoraho;
ni we buvunyi bwacu n’ingabo idukingira.
Ibyishimo biri mu mutima wacu ni we bikomokaho,
Amizero yacu akaba mu izina rye ritagatifu.
IBANGONDIRIMBO RIBANZIRIZA IVANJILI
Alleluya Alleluya.
Ngwino, Emanuweli,
wowe Mutegetsi wacu n’Umwami wacu
Dukize Nyagasani, Mana yacu.
Alleluya.
IVANJILI
+ Amagambo yo mu Ivanjili ntagatifu uko yanditswe na Luka (Lk 1, 39-45)
39Muri iyo minsi, Mariya yarahagurutse agenda yihuta, ajya mu misozi miremire mu mugi wa Yuda, 40agera kwa Zakariya, aramutsa Elizabeti. 41Nuko Elizabeti yumvise indamutso ya Mariya, umwana atwite yisimbiza mu nda, maze Elizabeti yuzura Roho Mutagatifu. 42Arangurura ijwi ati « Wahebuje abagore bose umugisha, n’Umwana utwite arasingizwa. 43Mbikesha iki kugira ngo nyina w’Umutegetsi wanjye angenderere? 44Dore mbaye ncyumva indamutso yawe, umwana yisimbagizanya ibyishimo mu nda yanjye. 45Urahirwa, wowe wemeye ko ibyo watumweho na Nyagasani bizaba. »